Kisah Banduan Dipenjara 28 Tahun Kerana Merogol Dalam Mimpi Seorang Wanita

Sebagai orang kebanyakan, kita mengharapkan sistem keadilan yang dibentuk oleh mahkamah, polis dan pengamal undang-undang dapat melindungi diri kita daripada risiko didakwa atas sesuatu yang tidak kita lakukan.

Bagaimanapun, manusia tidak pernah lepas lari dari membuat kesilapan sehinggakan ada individu terpaksa menanggung beban yang berat dihukum tanpa benar-benar terlibat dengan jenayah seperti yang didakwa.

Salah satu kes paling unik dan masih berjalan ketika artikel ini ditulis melibatkan seorang lelaki bernama Clarence Moses-EL yang didapati bersalah atas tuduhan rogol sehingga memenjarakan dia selama 28 tahun.

Uniknya kes ini? Dia dibuktikan bersalah merogol berdasarkan mimpi mangsanya!

Pada 16 Ogos 1987, seorang wanita berusia 23 tahun yang identitinya dirahsiakan sehingga kini (kami gelarkan dia 'Wanita A' sajalah) pulang ke rumahnya selepas selesai minum minuman keras bersama dua orang lelaki lain, sebelum pulang tidak sedarkan diri.

Wanita A terjaga menyedari ada seorang lelaki sedang cuba merogolnya, berjaya melakukan perbuatan terkutuk di depan dan di belakang. A cuba meronta-ronta tetapi kudratnya terhad. Dia diheret ke tingkat atas rumah sendiri, kembali diperkosa lalu dibelasah beberapa kali di bahagian wajah.

Selepas penyerangnya melarikan diri, A berjalan ke rumah adiknya yang terletak berdekatan bagi mendapatkan bantuan menghubungi pasukan keselamatan. Polis dan ambulans hadir mendapatkan keterangan memandunya ke hospital; serangan itu mengakibatkan tengkoraknya retak dan sebelah matanya rosak.

Dalam keterangan yang diambil polis, A menyifatkan dia gagal mengenalpasti penyerangnya disebabkan suasana gelap tetapi tahu penyerangnya juga berkulit hitam dengan rambut ikal.

Sehari mendapat rawatan - A yang pada ketika itu berada di bawah pengaruh ubat, mengalami mimpi di mana dia mengalami sekali lagi insiden rogol yang dilaluinya tetapi kali ini berbeza; A berjaya melihat wajah penyerangnya itu.

Dia adalah seorang lelaki yang A kenali tinggal dalam kejiranannya, bernama Clarence Moses-EL ketika itu berusia 31 tahun.

Polis tidak menunggu lama untuk memberkas Clarence yang terpinga-pinga dituduh merogol. Dia menafikan sekeras-kerasnya tuduhan itu, mengaku dirinya tidak bersalah.

Walaupun begitu keterangan Wanita A dia dapat mengenalpasti Clarence serta pengakuan dia mampu melihat Clarence semasa diheret ke tingkat atas, meletakkan Clarence dalam sudut yang sangat sukar.

Berdasarkan kepada pengakuan mangsa serta ilham dari mimpi yang direkodkan secara rasmi sebagai petunjuk, Clarence didakwa atas dakwaan melakukan serangan seksual, serangan peringkat kedua (second degree assault) dan pecah rumah.

Bukti DNA hasil daripada sampel air mani yang diambil dari faraj Wanita A tidak berjaya mengenalpasti siapakah penyerangnya, tetapi pihak mahkamah membenarkan pandangan mangsa diguna pakai.

Hasil perbicaraan selama lebih seminggu, pada 7 April 1988  Clarence Moses-EL didapati bersalah atas semua pertuduhan, disabitkan hukuman penjara 48 tahun keseluruhannya.

Meringkuk dalam penjara, Clarence berjaya mengumpul dana sebanyak $1,000 hasil sumbangan banduan lain bagi membolehkan permohonan mahkamah untuk membenarkan pemeriksaan DNA dijalankan semula.

Entah apa konspirasi atau sebabnya - pihak polis Colorado terlalu tergesa-gesa melupuskan kesemua bukti yang boleh digunakan dalam ujian DNA yang mahu dijalankan. Kesemua bukti kes seperti kit ujian, sampel, cadar katil dan beberapa bukti fizikal lain dibuang mengakibatkan Clarence hilang cara untuk membersihkan namanya.

Dia cuba mencabar tindakan pelupusan bahan bukti polis Colorado itu di mahkamah namun gagal selepas kertas cabarannya diketepikan.

LC Jackson merupakan salah seorang lelaki kenalan kepada Wanita A yang turut sama mabuk pada malam kejadian.

Selepas Jackson menghantar Wanita A ke rumahnya, kedua-duanya dikatakan bersetuju untuk melakukan hubungan seks separa sedar sebelum Jackson yang masih khayal, menyerang wajah A beberapa kali sebelum beredar.

Mengetahui ada individu lain didakwa atas jenayah yang dia lakukan, Jackson memilih untuk berdiam diri terus hidup seperti biasa.

Sehinggalah dalam kes perbicaraan lain yang berlangsung pada tahun 2005, Jackson disabitkan ke atas dakwaan melakukan serangan seksual kepada seorang wanita lain pada tahun 1992, 13 tahun sebelum itu.

Kes itu membuka beberapa hujah baru dalam kes Clarence lawan Wanita A.

LC Jackson tinggal tidak jauh daripada rumah Wanita A serta lebih menyerupai sifat penyerang yang telah disebutkan dalam kes berbanding Clarence.

Mengetahui tentang fakta-fakta ini, Clarence melakukan rayuan agar mahkamah membuka semula kes sabitannya disebabkan petunjuk yang baru ditemui. Rayuannya disokong oleh kecenderungan LC Jackson melakukan jenayah seksual secara bersiri, kerap terlibat dalam modus operandi sama.

Bagaimanapun rayuan Clarence tidak diendahkan oleh mahkamah. Sehinggalah pada satu hari dalam tahun 2012, LC Jackson sendiri menghubungi Clarence melalui surat meminta agar Clarence mengaturkan pertemuan dengan wakil pihak Clarence di penjara dia ditempatkan.

Jackson ketika itu baru saja meringkuk dalam penjara selama 7 tahun sementara bagi Clarence pula - dia sudah hilang kebebasan selama 24 tahun.

Mungkin insaf atas perbuatan serta hukuman yang dihadapi, LC Jackson menceritakan segala-galanya yang telah dia lakukan terhadap Wanita A, kepada peguam yang mewakili Clarence.

Selepas bukti-bukti baru ini disahkan oleh pejabat peguam Denver, mahkamah membuka kembali perbicaraan terhadap kes Clarence berdasarkan pengakuan penuh Jackson tentang apa yang berlaku awal pagi 16 Ogos 1987.

Permohonan Clarence untuk perbicaraan semula diluluskan pada awal tahun 2015. Pada bulan Disember 2015 berdasarkan kesemua hujah baru berkait LC Jackson sendiri selaku penyerang dan teman wanitanya sebagai saksi - perbicaraan semula kes itu dimulakan.

Wanita A kembali menjadi saksi utama perbicaraan, sekali lagi mengulangi dakwaan bahawa dia gagal mengenalpasti penyerangnya selepas insiden dan berjaya mengenal Clarence selepas mimpi yang dialaminya.

Hasil ujian DNA yang dijalankan secara lebih teliti dalam perbicaraan itu mendapati mustahil Clarence terlibat dalam kejadian; membersihkan namanya secara mutlak berdasarkan perbezaan antigen DNA yang sangat ketara.

Namun LC Jackson menarik diri daripada menjadi saksi perbicaraan tersebut, enggan mengeluarkan kenyataan yang boleh mensabitkan dirinya sendiri di mahkamah.

Ekoran daripada bukti-bukti baru yang didedahkan, akhirnya Clarence Moses-EL dibuktikan tidak berada di tempat kejadian semasa serangan dilakukan. Semua sabitan yang jatuh pada tahun 1988 ditarik balik dan Clarence bebas dari semua pertuduhan selepas hilang usia mudanya di balik tirai besi.

Selepas dibebaskan Clarence Moses -EL mengambil langkah drastik melakukan petisyen, bagi menuntut ganti rugi ke atas kebebasannya yang telah diragut.

Dia bernasib baik kerajaan tempatan Colorado baru saja meluluskan satu akta undang-undang pada tahun 2013, membolehkan mana-mana individu yang dipenjarakan atas kesalahan yang dibuktikan tidak berlaku untuk menuntut ganti rugi.

Petisyen yang dibuat sebagai tuntutan ganti rugi itu diterima pihak mahkamah pada bulan Februari tahun 2019, melayakkan Clarence menerima $70,000 (RM285,000) untuk setiap satu tahun penjara yang telah dijalani.

Kiraan itu membolehkan Clarence menerima bayaran pampasan sekitar $2.3 juta atau RM9.33 juta akibat perlu meringkuk di penjara, diumumkan pada 16 Februari 2019.

Sehari selepas pengumuman jumlah pampasan yang bakal diterima Clarence, Wanita A melakukan permohonan mahkamah untuk menghalang pembayaran daripada dilakukan kepada Clarence. Mangsa kejadian masih percaya Clarence yang menyerangnya pada malam tersebut - walaupun semua bukti khasnya bukti DNA sudah pun menunjukkan sebaliknya.

Mahkamah menolak permohonan tersebut dan menganggap kes itu telah selesai. Setakat ini belum ada maklum balas dari pihak Wanita A terhadap keputusan mahkamah tersebut.

Clarence Moses-EL is set to receive $2 million for 28 years he spent behind bars. But first the victim in the case wants to be heard.


5 Negara Paling Banyak Kawasan Hutan Dalam Dunia

Pembangunan yang terlalu pesat walaupun tidak dinafikan memberikan pelbagai akses kemudahan dan fasiliti kepada orang ramai, membuatkan kita semakin hari semakin jauh dari alam sekitar.

Kawasan-kawasan komersial saban hari terus dibangunkan dengan mengosong dan meratakan kawasan-kawasan hutan, dilakukan semuanya atas alasan pembangunan dan juga keuntungan.

Di sebalik kerancakan aktiviti pembangunan yang menjadi agenda utama majoriti negara-negara dunia, ada negara yang memilih untuk terus kekal sebagai negara yang bergantung kepada ekosistem semulajadi - membiarkan lebih 80% bentuk muka bumi mereka kekal hijau.

Republik Palau adalah sebuah pulau sebesar 466 kilometer persegi yang terletak tidak jauh daripada Indonesia dan Filipina.

Kepulauan ini memilih untuk menjadi republik bebas selepas mengambil keputusan untuk tidak menyertai Persekutuan Mikronesia yang ditubuhkan pada tahun 1979 dan merdeka pada tahun 1994.

Palau dibentuk oleh gabungan 340 buah pulau dan terumbu, dengan pusat pentadbiran dan kegiatan utamanya terletak di Koror. Kajian yang telah dijalankan di Palau mendapati pulau tersebut menyimpan banyak spesis variasi hidupan laut seperti batu karang, ikan, siput, kepah dan lain-lain antara paling besar di dunia.

Aktiviti perikanan dan pertanian menjadi sumber ekonomi utama negara itu dan Palau kekal 87.6% muka buminya adalah hutan.

Republik Seychelles adalah negara kepulauan yang dibentuk daripada gabungan 115 pulau kecil yang terletak di Lautan Hindi, dengan Victoria yang terletak di Pulau Mahe I dipilih sebagai ibu negara mereka.

Bentuk muka bumi Kepulauan Seychelles boleh dibahagikan kepada dua jenis mengikut kategori pulaunya - kumpulan lebih 40 pulau yang berbukit-bukau dan selebihnya kumpulan pulau yang landai serta berpantai.

Aktiviti perikanan dan pelancongan menjadi tarikan utama ekonomi di sini, selepas masyarakat Seychelles mula mengurangkan kebergantungan mereka kepada pertanian.

Walaupun begitu Syechelles tetap menjadi tuan rumah kepada 80 spesis tumbuhan yang unik, hanya ditemui di situ sahaja menyumbang kepada pemuliharaan 88.4% bentuk muka buminya kekal hutan.

Terletak betul-betul atas garisan ekuator bumi, Gabon diapit oleh Guinea, Cameroon dan Congo. Sehingga ke hari ini bentuk muka bumi Gabon kekal 89.3% daripadanya, masih dalam keadaan hutan.

Tidak cukup dengan itu, 10% daripada keseluruhan muka bumi Gabon turut digazetkan sebagai kawasan taman negara membentuk 13 taman negara keseluruhannya di situ. Ekonomi Gabon sangat bergantung dengan hasil petroliam, yang ditemui pada dekad 1970-an di situ.

Bagaimanapun, hasil petroliam Gabon dikatakan semakin hari semakin terhad dan kerajaan Gabon dikatakan sedang cuba mengalihkan kebergantungan ekonomi negara mereka kepada hasil bumi lain, seperti eksport besi yang diharapkan dapat menampung kekurangan.

Penduduk Gabon mengamalkan aktiviti penternakan dan perikanan, selain daripada terlibat sebagai pekerja dalam aktiviti perlombongan bahan-bahan hasil bumi.

Persekutuan Negara Kepulauan Micronesia atau 'Federated States of Micronesia' (FSM) merupakan gabungan empat buah negeri iaitu Yap, Chuuk, Phonpei dan Kosrae yang bersetuju untuk bergabung di bawah satu pentadbiran.

Majoriti aktiviti ekonomi di sini sangat bergantung dengan aktiviti perikanan dan pertanian, dengan aktiviti pelancongan kurang diberikan perhatian disebabkan oleh lokasinya yang agak sukar untuk diakses.

Aktiviti cari gali bagi mendapatkan sumber bumi juga kurang dilakukan, kerana FSM tidak mempunyai banyak simpanan hasil yang boleh dijadikan bahan eksport. Kegiatan ekonomi mereka banyak ditampung dengan dana geran yang disediakan oleh kerajaan Amerika Syarikat yang dijadualkan akan berakhir pada tahun 2024.

Disebabkan oleh kemampuan ekonomi yang kurang kukuh serta kebergantungan mereka kepada duit geran untuk terus mentadbir, FSM kekal mempunyai 91.9% kawasan hutan berbanding keseluruhan kawasan negara mereka.

Dalam tempoh beberapa dekad ini, keluasan Republik Suriname yang terletak di Amerika Selatan tidak pernah berubah wajahnya - senantiasa dipenuhi kawasan hutan hijau.

Yang unik tentang negara ini, majoriti kawasannya tidak terganggu dan hanya 0.1% kawasan hutannya wujud disebabkan aktiviti penanaman semula. Populasi Suriname juga rendah sekitar 550,000 orang dengan majoritinya memilih untuk tinggal di Paramibo, ibu negara mereka.

Ekonomi Suriname dipacu oleh aktiviti perlombongan bahan bauksit, emas dan petroliam, selain daripada aktiviti pertanian dan pembalakan. Sebanyak 13% daripada kawasan hutan Suriname digazetkan sebagai hutan simpan.

Walaupun demikian, sejak dekad 2010 sehingga sekarang, aktiviti pelapangan hutan yang dijalankan secara berleluasa secara sah atau tanpa permit, telah mengakibatkan kawasan hutan di sana terjejas.

Keperluan untuk membuka kawasan penempatan baru serta pembinaan jalan-jalan akses mengorbankan kawasan hutan mereka.

Setakat artikel ini ditulis, Suriname masih mendahului dalam peratusan kawasan hutan tetapi persoalannya dengan tekanan pembangunan serta keperluan ekonomi yang semakin mendesak, sampai bila Suriname akan kekal sedemikian rupa?


Ini Apa Yang Berlaku Kepada Badan Anda Jika Menderma Organ

Dengan pendermaan organ, kematian seseorang boleh menyelamatkan banyak nyawa yang lain.

Namun apabila penderma meninggal dunia, apa yang akan berlaku kepada badan penderma dan bagaimana doktor menyelamatkan organ untuk pemindahan?

"Untuk menjadi penderma organ, seseorang itu perlu terlantar di hospital, menggunakan alat pernafasan dan mengalami kecederaan parah secara neurologi," kata Heather Mekesa, Ketua Pegawai Operasi Lifebanc, organisasi pemerolehan organ Northeast Ohio.

Terdapat dua cara di mana ini boleh berlaku, iaitu kematian otak dan kematian jantung.

Kematian jantung berlaku apabila pesakit mengalami kerosakan otak yang teruk sehingga mereka tidak akan pulih sepenuhnya. Kerosakan ini boleh berlaku pada bahagian otak yang berlainan.

Otak pesakit tersebut mungkin masih berfungsi sedikit, namun doktor menentukan bahawa mereka tidak akan dapat pulih.

Penderma hanya bertahan hidup menggunakan alat bantuan pernafasan, di mana keluarga mereka boleh memilih untuk memutuskan sama ada meneruskan penggunaan alat itu atau tidak. Pesakit ini akan dianggap mati secara sah apabila jantungnya berhenti berdegup.

Menurut satu kajian pada tahun 2020 dalam jurnal BMJ Open, kebanyakan organ yang didermakan datang dari kes-kes kematian otak, di mana penderma tidak mempunyai fungsi otak.

Doktor akan mendiagnosis seseorang itu sebagai "mati otak" apabila pesakit berada dalam keadaan koma, tidak mempunyai refleks stem otak, dan gagal dalam ujian apnea yang berfungsi untuk menunjukkan jika semua fungsi stem otak telah hilang.

Seseorang yang mati otak dikategorikan sebagai mati secara sah, walaupun mereka masih bernafas dengan alat pernafasan dan ini ditentukan oleh doktor dan bukannya pasukan pemindahan organ.

Ketika badan penderma organ terus hidup melalui alat bantuan, pasukan pemerolehan organ akan melakukan ujian sama ada organ mereka selamat untuk pemindahan.

Jika penderma mempunyai barah atau jangkitan seperti COVID-19, organ-organ penderma mungkin tidak boleh digunakan, namun bukan semua penyakit menghalang organ-organ ini daripada digunakan.

Sebagai contoh, penderma yang positif HIV boleh menderma organ mereka kepada penerima yang juga positif HIV.

Ujian darah secara rutin dapat menunjukkan sama ada organ seperti hati dan ginjal, sihat atau tidak.

Pasukan pemerolehan organ kadang-kala memeriksa jantung penderma untuk mengesan kerosakan atau tersumbat, dengan memasukkan tiub nipis ke dalam arteri atau urat dan memasukkannya melalui saluran darah mereka ke jantung.

Pasukan ini juga boleh menggunakan sinar-X dada untuk menilai paru-paru berkaitan dengan ukuran, jangkitan, atau tanda-tanda penyakit.

Ujian lanjut  boleh dilakukan dengan memasukkan tiub nipis ke dalam paru-paru bagi mengenal pasti jangkitan dan menentukan sama ada antibiotik diperlukan.

Walaupun otak adalah organ yang tidak pernah dipindahkan, tetapi semua organ lain boleh didermakan sekiranya berlaku kematian otak.

Namun dalam kes kematian jantung, jantung mungkin terlalu rosak untuk didermakan, menurut kajian 2020.

Selepas menguji organ-organ ini, pasukan pemerolehan organ akan mencari dan mengesahkan padanan penerima dari senarai menunggu pemindahan.

Dalam kes kematian otak, doktor-doktor akan mula memulihkan organ dengan mengapit sistem peredaran darah untuk menghentikan alat pernfasan daripada mengepam darah ke seluruh badan.

Untuk kematian jantung, mereka akan menghentikan alat pernafasan dan menunggu sehingga jantung berhenti berdegup, yang mungkin mengambil masa sekitar 30 minit hingga 2 jam.

Kemudiannya mereka akan menunggu 5 minit lagi untuk memastikan bahawa jantung penderma tidak berdegup kembali.

Jika masa yang diambil untuk jantung berhenti adalah terlalu lama, pakar bedah boleh memutuskan untuk tidak memulihkan organ-organ kerana organ-organ ini mula rosak.

Untuk kedua-dua jenis penderma organ (kematian otak atau jantung), pakar bedah kemudiannya akan mengeluarkan darah organ penderma, mengisi semula dengan larutan pengawet sejuk, dan mengeluarkan organ tersebut.

Organ-organ tersebut akan dihantar kepada penerima dan pemindahan akan dilakukan.

Proses ini perlu dilakukan dengan pantas, di mana jantung dan paru-paru hanya dapat bertahan antara 4 dan 6 jam di luar badan, pankreas sekitar 12 hingga 24 jam, hati sehingga 24 jam dan buah pinggang pula mampu bertahan selama 48 hingga 72 jam.


10 Barang Paling Berbaloi Dibeli Di Kedai RM2.10

Kewujudan kedai RM2 (sebelum istilah itu ditukar kepada RM2.10 akibat pelaksanaan GST), memberikan kita akses kepada banyak produk-produk yang dijual dengan harga yang sukar dipercayai sebelum itu.

Dengan pelbagai pilihan barangan yang ada, kedai RM2 mula menjadi pilihan orang ramai membeli belah memulakan pembukaan pelbagai jenis kedai berkonsep serupa di merata-rata tempat.

Kemudahan mengimport masuk produk dari China yang juga terkenal sebagai kilang dunia serta Thailand dan Indonesia yang dijual di kedai-kedai ini, melambakkan produk untuk jualan namun bukan semuanya berbaloi untuk dibeli.

Kami senaraikan 10 yang kami rasakan berbaloi dengan harganya - apa pula cadangan anda?

Dulu rumah penulis masa blackout hanya ada 2 lampu suluh. Satu lampu suluh berharga RM8-RM10. Sekarang rumah penulis setiap kali terputus bekalan elektrik ada 8 lampu suluh yang dibeli dengan harga RM2.10 setiap satu.

Dari segi nyalaannya? Sama saja bahkan cahaya yang dikeluarkan lampu suluh RM2 ini lebih cerah berbanding jenama-jenama terkenal kerana mengeluarkan cahaya putih.

Untuk membeli kabel USB di kedai RM2.10 ni, agak bergantung dengan nasib. Ada yang dibeli tak berapa tahan. Ada yang penulis guna dah bertahun lamanya masih elok - siap 'fast charging' lagi.

Prestasinya memanglah tak boleh dibandingkan dengan kabel asli yang lebih stabil, lebih pantas dan juga lebih mahal - tetapi anda tak perlu rasa risau nak mendapatkannya sebagai kabel simpanan anda.

Sebagai seorang lelaki - penulis banyak menghabiskan wang untuk membeli pisau cukur jenama terkenal yang memakan harga belasan ringgit, malahan bila rasa ada duit lebih pernah juga terbeli yang puluhan ringgit.

Semuanya berubah selepas penulis memberanikan diri membeli pisau cukur RM2.10 berwarna oren, ada 3 batang pencukur di dalamnya setiap satu ada 3 bilah pemotong. Kini penulis tidak lagi teringin nak beli pisau pencukur lebih mahal kerana hasil cukurannya sama sahaja. Cubalah!

Sekiranya anda ramai anak yang bersekolah, penulis sangat mengesyorkan agar anda membeli peralatan persekolahan mereka di kedai RM2.10.

Dari segi kualitinya memang agak berbeza-beza mengikut produk, namun banyak produk alat tulis yang dijual merupakan jenama-jenama yang diyakini seperti Dolphin dan Astar.

Apa yang 'best', ada ketikanya barang-barang berjenama lebih terkenal pun turut terselit dijual, cuma bergantung kepada nasib kita lah. Barang yang biasanya dijual pada harga RM4-RM6, pun turut dijual RM2.10.

Sengaja kami tuliskan jenama Goodmaid kerana kami percaya, produk yang dihasilkan oleh jenama ini sebenarnya setanding malahan ada masanya jauh lebih baik berbanding sebuah lagi jenama antarabangsa yang terkenal.

Produk span pencuci pinggan mereka yang dijual pada harga RM2.10 untuk lima keping setiap paket telah pun memberikan penjimatan yang agak besar untuk penulis, yang kerap kali diarahkan mencuci pinggan oleh isteri.

Seandainya dibandingkan dengan harga jualan di kedai biasa, harga sabun buku berubat yang dijual di kedai RM2.10 lebih tinggi untuk setiap unit.

Bezanya, di kedai RM2.10 setiap satu unit sabun mandi jenama terkenal ini dijual berasingan - bukan dalam bentuk pek 3 unit.

Ini bermakna penulis boleh mencuba beberapa jenis wangian berbeza berbanding perlu menghabiskan 3 unit terlebih dahulu sebelum menukarkannya kepada yang lain.

Harga yang biasa kita bayar : RM7 untuk pek tiga sabun

Sebagai seorang ayah yang penyayang, penulis cuba menerapkan kreativiti dalam diri anak-anak penulis sejak kecil - tetapi kos yang diperlukan agak tinggi.

Nasib baiklah kedai RM2.10 ni ada menjual buku kraf sama ada dalam bentuk koleksi pelekat atau kraf 3D bermacam jenis. Selain itu buku lukisan bersaiz besar dengan kertas seberat 100 gram pun dijual pada harga sama - murah banyak juga jika dibandingkan dengan harga di tempat lain.

Kadang-kadang macam tak percaya juga dengan harganya. Anak nak conteng pun tak adalah berpeluh aje penulis mengira kerugian.

Disebabkan oleh keluarga yang semakin membesar, pengurusan sampah di rumah penulis juga memerlukan plastik yang semakin banyak. Pada awalnya, penulis enggan jugalah beli plastik sampah RM2.10 ni.

Rasa tak yakin itu disebabkan oleh pengalaman beli plastik sampah lebih mahal di pasaraya besar yang mudah koyak dan terlalu nipis, berbanding harganya. Tetapi rupa-rupanya kualiti plastik sampah di kedai RM2.10 ni setara dan ada juga yang jauh lebih baik berbanding jenama lain.

Dibanding kos unit ke unit, harga untuk setiap satu unit pek minuman 3-in-1 yang dijual lebih tinggi. Tetapi apa yang penulis gemarkan adalah tawaran yang diberikan lebih bersifat sampel kepada produk itu.

Pernahkah anda beli produk 3-in-1, bancuh satu dan kemudian rasa menyesal membelinya kerana tak kena selera? Akhirnya, produk itu terperap dalam kabinet sebelum tiba tarikh luput dan perlu dibuang.

Dengan RM2.10, anda mempunyai beberapa pilihan daripada jenama terkenal sehinggalah jenama yang entah dari mana datangnya. Tak sedap? Tak rugi besar.

Sebulan dua ini, semakin kerap pula penulis didatangi oleh ejen-ejen sebuah syarikat penjual kain lap yang menawarkan kain lap mikrofiber berharga tinggi.

Sebagai seorang peminat setia kedai RM2.10 ni, nak beli kain lap kayangan harga puluh-puluh ringgit ni maaflah - di luar kemampuan. Ini kerana kain lap mikrofiber yang dijual 2/3 helai pada harga RM2.10 dah memadai.

Nak yang berjalur? Warna 'plain'? Nak yang tebal, besar, nipis, kecil? Setakat ni semua ada dan tak pernah lagi mengecewakan walaupun godaan nak cuba kain lap kayangan tu tetap ada.


Cara Ekstrim (dan Salah) Orang Somalia Dalam Merawat Penyakit Mental

Apabila membicarakan tentang penyakit atau masalah mental, kita sering mengaitkannya dengan "gila". Ini adalah antara salah faham paling biasa kita dengar. Maka tidak hairanlah ramai yang mempunyai masalah mental ini semakin takut dan menjauhi hospital untuk mendapatkan rawatan.

Sebagai contoh, kita begitu alergik dengan perkataan "psikiatri", iaitu individu yang selayaknya bercakap mengenai perkara ini. Segelintir masyarakat kita merasakan hanya orang gila sahaja yang perlu berjumpa pakar psikiatri, walhal sebenarnya lebih ramai yang memerlukan bantuan psikiatri untuk mengubati masalah ini.

Mungkin kita tidak sedar, penyakit mental adalah perkara yang serius. Amat menyedihkan apabila individu dengan masalah mental sering dihina atau diperli. Malah, ada anggota keluarga atau kenalan rapat sendiri menganggap bahawa seseorang itu sengaja "buat-buat" mempunyai penyakit mental. Inilah stigma masyarakat yang perlu diubah.

Berbalik pada tajuk. Artikel kali ini bukanlah mahu membincangkan bagaimana merawat penyakit mental (kerana kami bukanlah individu yang layak). Namun, kami ingin berkongsi bagaimana salah anggap mengenai penyakit mental ini telah mencapai tahap ekstrim di Somalia sehingga segelintir masyarakatnya memperkenalkan ritual rawatan yang merbahaya sehingga boleh meragut nyawa pesakit itu sendiri!

Somalia merupakan salah satu negara yang mempunyai kadar penyakit mental tertinggi di dunia dan dengan sistem penjagaan kesihatan yang hancur akibat perang selama bertahun-tahun lamanya, kebanyakan pesakit tidak mendapat bantuan perubatan. Ramai pesakit yang dirantai ke pokok atau di rumah untuk mengawal perlakuan mereka.

Menurut Indeks Keamananan Dunia pada tahun 2013, Somalia adalah negara kedua paling berbahaya di dunia setelah Afghanistan. Negara yang dilanda perang ini penuh dengan keganasan, korupsi dan ketagihan dadah dan semua faktor ini mempengaruhi rakyat Somalia, baik secara fizikal dan psikologi.

Satu dari tiga orang Somalia menderita beberapa jenis penyakit mental dan statistik ini sangat mengejutkan apabila anda tahu bahawa kadar penyakit mental global adalah satu dari 10.

Disebabkn kemiskinan yang melampau dan kekurangan peranan kerajaan pusat, tidak ramai doktor atau hospital yang dibangunkan untuk membantu orang yang menghidap penyakit mental. Ini merupakan situasi yang menyedihkan apabila terdapat begitu ramai pesakit tetapi tidak ada doktor dan hospital yang mencukupi untuk rawatan.

Akibat masalah mental ini sudah berlarutan lama dan seolah-olah tiada penawarnya, segelintir orang Somalia telah "mencipta" kaedah mereka sendiri untuk merawat pesakit ini. Malah, kaedah "rawatan" ini boleh dianggap terlalu ekstrim dan tiada asasnya dalam dunia sains dan perubatan.

Ramai orang Somalia tidak menganggap penyakit mental sebagai satu penyakit. Sebaliknya, mereka percaya bahawa ia adalah satu bentuk gangguan roh jahat. Akibatnya, dukun tempatan hanya fokus pada cara-cara mengusir roh jahat dan ritual yang dijalankan ini melibatkan banyak perkara yang mengakibatkan kesakitan dan penyiksaan.

Antara "rawatan" yang dbuat termasuklah penggunaan haiwan dubuk. Sebilangan warga Somalia percaya dubuk adalah makhluk mistik dapat mengintip dunia roh. Oleh itu, orang yang menderita gangguan mental sering kali dilemparkan ke kandang terkurung bersama dengan haiwan karnivor yang cukup ganas ini.

Dubuk tidak peduli dengan manusia yang memasuki wilayah mereka dan mereka akan menyerang mangsa yang tidak bernasib baik, mencakar dan menggigit sehingga mati. Ramai yang percaya dubuk menggunakan kekuatan ajaibnya untuk mengusir roh jahat dan jika pesakit itu mampu bertahan hingga pagi, pesakit itu seharusnya sudah sembuh.

Malangnya, tidak ramai yang mampu bertahan hidup sehingga keesokan paginya, terutama anak-anak kecil. Walau bagaimanapun, kebanyakan orang tidak mampu mendapatkan "rawatan" mahal ini yang berharga kira-kira $5000. Jumlah ini lebih banyak daripada purata pendapatan keluarga di Somalia sepanjang tahun. Agak pelik rawatan mengarut sebegini begitu mahal walaupun tiada bukti saintifik mengenainya, ini benar-benar satu scam!

Namun, bagi keluarga yang tidak dapat membayar "rawatan" luar biasa seperti ini, mereka akan mengikat ahli keluarga mereka yang mempunyai penyakit mental ini kadang-kadang di rumah dan kadang-kadang ke pokok, meninggalkan mereka di hutan sehingga mati.

Apabila sesuatu budaya setempat itu disulami dengan kepercayaan tahyul, ia biasanya sukar diubah. Namun, itu tidak bermakna tiada tindakan boleh dilakukan untuk menolong orang Somalia. Seorang lelaki digelar "Dr. Hab” berusaha menamatkan amalan kejam ini dan membuka hospital kesihatan mental di seluruh negara tersebut.

Kempen Dr. Hab didorong oleh kejadian pada tahun 2005 ketika beliau menyaksikan sekumpulan pesakit wanita dikejar di jalanan oleh para pemuda. "Tidak ada yang menolong mereka," katanya. "Saya memutuskan selepas itu saya harus membuka hospital mental pertama Somalia."

Dr. Hab atau nama sebenarnya Abdirahman Ali Awale bukanlah seorang doktor sebaliknya jururawat psikiatrik. Beliau mendapat latihan khas selama tiga bulan dari Pertubuhan Kesihatan Sedunia dan telah menjadi penyedia kesihatan mental yang paling dihormati di negara ini.

Tiga kali sehari, orang Somalia dapat mendengar iklannya diputar di radio meminta mereka untuk membawa rakan dan ahli keluarga yang mempunyai penyakit mental ke hospitalnya daripada mencampakkan mereka ke dalam kandang dengan binatang yang boleh membunuh.

Setakat ini, Dr. Hab telah membuka enam pusat rawatan di Somalia dan beliau turut membantu orang yang menderita penyakit seperti kemurungan dan skizofrenia. Walaupun beliau selalu berjuang untuk mendapatkan bekalan perubatan dan harus berhadapan fahaman tahyul setempat yang berbahaya, Dr. Hab berjaya menyelamatkan lebih dari 15,000 nyawa.


Kisah Bagaimana Penternak Itik Dari Thailand Mencipta Red Bull

Ketika Redbull dilancarkan, pasaran minuman tenaga masih belum wujud dan kajian menunjukkan bahawa idea ini tidak akan berjaya.

Namun, pengasas minuman ini berjaya menambat hati pengguna dan pendapatan syarikat ini mencecah RM24.82 bilion pada hari ini.

Kisah ini bermula dengan seorang penternak itik yang menyedari bahawa pekerja buruh dan kolar biru memerlukan sesuatu yang boleh meningkatkan tenaga dengan cepat.

Pada 17 Ogos 1923, Chaleo Yoovidhya dilahirkan di Phuket, Thailand dalam keluarga yang miskin di mana ibu bapanya merupakan imigran China yang menternak itik dan menjual buah-buahan sebagai sumber kewangan.

Disebabkan tidak mempunyai pelajaran tinggi, Chaleo membantu ibu bapanya sebelum berpindah ke Bangkok. Dia bekerja di kedai milik abangnya yang menjual ubat-ubatan dan seterusnya menjadi jurujual farmasi.

Kemudian, Chaleo memulakan syarikat pengeluaran sendiri iaitu T.C. Pharmaceutical Industries yang menghasilkan antiobiotik.

Pengalaman yang dilalui Chaleo membolehkan dia membuat penemuan yang mengubah kehidupannya, iaitu minuman tonik tenaga.

Dipenuhi dengan vitamin dan kafein tambahan, ia popular dalam kalangan pemandu lori, petani dan pekerja kilang yang bekerja dalam tempoh yang lama dan memerlukan lonjakan tenaga.

Pada ketika itu, hanya terdapat satu sahaja jenama dalam pasaran dari Jepun yang dikenali sebagai Lipovitan D.

Minuman ini sampai ke Thailand apabila pekerja Jepun berpindah untuk mengawasi operasi di kilang mereka.

Digambarkan mempunyai rasa seperti ubat, Chaleo mendapat idea untuk menghasilan versi yang lebih manis yang menarik bagi penduduk tempatan.

Pada tahun 1976, dia melancarkan jenama minuman berperisa sendiri diberi nama Krating Daeng bermaksud "Lembu Jantan Air Merah" dalam bahasa Thai.

Chaleo mempromosikan Krating sebagai minuman yang akan meningkatkan ketahanan, daya tumpuan dan kepantasan, dijual dengan harga $0.30.

Walaupun tidak popular pada awalnya, jualan Krating Daeng mengatasi semua pesaing kecuali Lipovitan D hanya dalam tempoh setahun dan menjadi bahagian pasaran terbesar di Thailand.

Kejayaan awal Krating Daeng adalah disebabkan oleh cara Chaleo yang luar biasa dalam melakukan sesuatu.

Dia mempunyai pandangan dan visi dalam menghasilkan logo Krating Daeng, iaitu matahari mewakili tenaga, dua ekor lembu jantan mewakili haiwan yang kuat dan warna merah untuk mewakili ketekunan.

Chaleo juga menggunakan strategi yang mensasarkan pekerja buruh dan pekerja kolar biru, dan bukannya golongan elit di Bangkok. Ini merupakan satu strategi yang agak aneh pada ketika itu.

Pengiklanan awal Krating Daeng memaparkan gambar-gambar pekerja buruh berehat di atas platform kayu di kawasan luar bandar sambil minum minuman tersebut.

Untuk mempromosikan Krating Daeng, Chaleo menaja juara muay Thai berprofil tinggi dan acara tinju, sekaligus mewujudkan hubungan antara minuman ini dan sukan kegemaran Thailand.

Pada tahun 1980-an, minuman ini mula dijual di peringkat antarabangsa bermula di Singapura dan kemudiannya di Hong Kong.

Pengembangan ini menjadikan Thailand sebagai salah sebuah negara "Tiger Cub Economies" (lima negara dominan di Asia Tenggara termasuk Malaysia).

Sementara itu, Dietrich Mateschitz baru sahaja mengetahui tentang Krating Daeng ketika dalam perjalanan perniagaan ke Thailand. Dia menjadi tertarik dengan minuman itu apabila Krating Daeng memulihkan gangguan ritma harian (jetlag) yang dialaminya.

Sama seperti Chaleo, Dietrich juga mempunyai tabiat yang lain daripada yang dalam melakukan sesuatu. Dietrich dilahirkan di Sankt Marein, Austria pada tahun 1944.

Sebahagian besar daripada keluarganya adalah konservatig, terdiri daripada paderi, pegawai kerajaan dan guru.

Dietrich meyakinkan ibunya untuk menyambungkan pengajian dalam bidang pembinaan kapal di Vienna, satu-satunya program yang tidak terdapat di wilayah tempat tinggalnya.

Dia kemudiannya bertukar-tukar universiti beberapa kali dan akhirnya menyambung pengajian dalam bidang perdagangan di Universiti Ekonomi dan Perniagaan Vienna.

Dietrich mengambil tempoh yang agak lama untuk menamatkan pengajian ijazah sarjana muda iaitu 10 tahun.

Ketika itu, Dietrich tidak terburu-buru untuk menamatkan pengajiannya sebaliknya menikmati hidupnya dan bekerja sebagai pengajar ski.

Selepas tamat pengajian, dia bekerja di sebuah syarikat ubat gigi Jerman dan menjadi pengarah pemasaran antarabangsa syarikat itu.

Walaupun jawatannya membolehkan Dietrich berjalan ke seluruh dunia, namun dia berasa bosan dengan kerjanya.

Setelah sepuluh tahun bekerja di syarikat tersebut, dia membuat penemuan yang mengubah hidupnya.

Ketika ke Hong Kong untuk tujuan kerja, Dietrich terbaca tentang Lipovitan D sebagai pembayar cukai terbesar di Jepun.

Dan pada ketika itu dia memutuskan untuk berhenti kerja dan menjejaki Chaleo untuk memulakan syarikat serta memasarkan Krating Daeng di Eropah. Pada ketika itu, tiada minuman seperti ini di Barat.

Dietrich bertemu dengan Chaleo di Bangkok memberitahu cadangannya, namun Chaleo agak ragu-ragu pada awalnya.

Namun Dietrich berjaya meyakinkan Chaleo, di mana kedua-dua mereka melaburkan $500,000 dan masing-masing memperoleh pemilikan sebanyak 49%.

Untuk tempoh 3 tahun kemudian, Dietrich menganalisis pasaran dan mengusahakan konsep serta reka bentuk. Ketika dia mengupah sebuah firma penyelidikan untuk menguji produk itu, hasilnya adalah sangat teruk,

Mereka memberitahu bahawa rasa minuman tersebut sangat menjijikkan dan meninggalkan rasa melekit dalam mulut. Mereka tidak mempercayai rasa, logo dan jenama minuman ini.

Namun Dietrich yakin bahawa mereka salah dan meneruskan usahanya dengan mendirikan pejabat di Austria serta mula mengedarkan produk tersebut.

Untuk memasarkan Krating Daeng, Dietrich perlu mendapatkan kelulusan daripada kementerian kesihatan di kebanyakan negara Eropah kerana sebahagian besar daripada bahan-bahan dalam minuman tersebut belum pernah lagi digunakan dalam mana-mana produk dalam pasaran.

Pada tahun yang sama, produk ini dilancarkan dengan rasa dan nama baharu, iaitu RedBull.

Dietrich menggantikan botol ubat tersebut dengan tin biru aluminium dan menambahkan karbonat untuk menarik minat orang Eropah.

Namun hasil penyelidikan firma tersebut terbukti tidak salah sepenuhnya, di mana orang ramai masih ragu-ragu dengan minuman ini.

Chaloe dan Dietrich mencipta kategori minuman tenaga dengan Redbull, jadi mereka memerlukan masa untuk memenangi hati pengguna.

Ketika inilah Dietrich memutuskan untuk mengikut salah satu strategi Chaleo dan menggabungkan perniagaan mereka dengan minatnya iaitu sukan ekstrem.

Dia mempromosikan Redbull dengan menaja atlet berprofil tinggi, pertandingan berbasikal gunung, papan luncur salji, payung terjun dan banyak lagi.

Pemandu perlumbaan Formula Satu dari Austria iaitu Gerhard Berger adalah atlet pertama yang ditaja oleh Red Bull.

Strategi ini berhasil dan Red Bull mula diterima di Eropah.

Tak lama kemudian, produk ini sekali lagi berhadapan dengan masalah di mana beberapa minggu selepas dilancarkan di Jerman, mereka kehabisan tin.

Malah. selepas Red Bull dilancarkan di United Kingdom, mereka berhadapan dengan persaingan yang sengit di mana pengguna tempatan lebih sukakan minuman yang telah lama wujud di pasaran UK iaitu Lucozade.

Lucozade adalah minuman bikarbonan berperisa oren yang pada mulanya dipasarkan sebagai penawar penyakit dan kemudiannya sebagai minuman tenaga.

Namun segalanya berubah apabila pemain papan salji dan pengunjung kelab mula minum Red Bull di pesta-pesta, membuatkan sebahagian besar daripadanya dijual di bar dan kelab.

Walaupun Dietrict kecewa kerana sesetengah pengguna menggunakan Red Bull hanya sebagai campuran dalam minuman, dia terus mensasarkan pengunjung kelab dan peminat sukan ekstrem.

Dia menaja para pelajar untuk mengadakan pesta dan memandu kereta dengan botol Red Bull dipasangkan di atas bumbung, serta terus menaja pertandingan-pertandingan yang agak aneh.

Dietrich menjadikan minuman pekerja buruh dan kolar biru kepada produk gaya hidup premium, bertentangan dengan apa yang dilakukan oleh Chaloe dengan Krating Daeng.

Selepas dilancarkan di Amerika Syarikat, Red Bull menjual produk ke-1,000,000,000 dan menjadi syarikat bilion dolar.

Disebabkan penghasilan Red Bull, Chaleo menjadi orang ketiga terkaya di Thailand dan secara kebetulan, Dietrich juga menjadi orang ketiga terkaya di Austria.

Kisah penghasilan Red Bull ini adalah salah satu daripada kisah produk yang mencipta pasarannya sendiri.


Sisi Gelap 7 CEO Syarikat Teknologi Terkenal Dunia

Ramai antara kita yang memandang tinggi dan mengagumi beberapa orang CEO (Chief Executive Officer atau Ketua Pegawai Eksekutif) terkenal dunia. Mereka dijadikan idola dan dianggap sebagai golongan hebat kerana kejayaan luar biasa yang dikecapi.

Namun, realitinya mungkin berbeza terutamanya bagi mereka yang pernah bekerja di bawah golongan CEO ini. Tidak dinafikan mereka mungkin orang yang hebat tetapi terdapat sisi lain CEO-CEO ini yang tidak diketahui ramai. Berikut adalah beberapa kisah CEO-CEO yang dianggap menakutkan oleh pekerja sendiri.

Jeff Bezos mempunyai standard yang sangat tinggi dan mengharapkan setiap pekerja Amazon dapat memenuhinya. Sekiranya Bezos menghantar e-mel kepada pekerjanya, mereka perlu mencari jalan penyelesaiannya atau bakal menghadapi masalah besar.

Pernah menjadi manusia terkaya dunia, Bezos juga dikatakan mudah berang dengan pelbagai perkara. Selain mengherdik, menjerit dan menggunakan kata-kata yang memedihkan, Bezos juga sering mengejek pekerjanya dengan soalan-soalan memalukan. Antaranya adalah seperti:

Lelaki terkaya dunia juga tidak terkecuali dalam senarai ini. Musk dikatakan sebagai seorang yang sering menimbulkan masalah kepada pekerjanya. Dia terkenal kerana sering menukar skop pekerjaan bagi pekerja-pekerja Tesla atau memberhentikan mereka tanpa sebarang notis.

Malah, pekerja SpaceX juga sudah biasa dengan sikap Musk yang dingin dan kurang emosi. CEO itu dikatakan pernah menjerit kepada beberapa pegawai SpaceX sebelum satu majlis di hadapan ahli keluarga mereka disebabkan kelewatan dalam projek pembinaan roket.

Steve Davis, salah seorang pekerja terbaik SpaceX berkongsi bagaimana dia sendiri berhadapan dengan emosi Musk yang dingin. Davis telah membangunkan satu bahagian roket bernilai RM 485,000 tetapi berjaya menjimatkan sehingga RM 470,000 melalui kontaktor pihak ketiga.

Apabila Davis menulis e-mel dengan penuh bersemangat kepada Elon Musk memperincikan apa yang dianggapnya sebagai pencapaian terbesar di SpaceX, ketuanya itu hanya membalas dengan dua huruf sahaja, "OK".

Mendiang Steve Job sememangnya terkenal kerana sering membuli, menghina dan menakut-nakutkan pekerjanya. Dia digambarkan sebagai seorang yang kasar dan panas baran. Jobs juga tidak teragak-agak memarahi pekerjanya di hadapan khalayak ramai.

Bahkan, beberapa eksekutif tertinggi seperti Rob Johnson (pencipta Apple Store) dan Alison Johnson (bekas naib presiden) telah meninggalkan Apple kerana tidak dapat bertahan bekerja bersama Jobs.

Steve Jobs mempunyai aturannya sendiri dan mengharapkan semua orang mengikutinya tanpa soal. Sesiapa yang melanggar atau mempunyai pendapat berbeza akan dipecat dengan serta-merta.

Jobs juga suka bertindak tanpa menerangkan sebarang alasan yang munasabah dan sering mempersoalkan tahap kecerdasan para pekerjanya.

Evan Spiegel adalah CEO kepada Snap Inc. yang membangunkan aplikasi Snapchat. Para pekerjanya mendakwa  Evan menguruskan syarikat seperti seorang diktator, menyebabkan budaya kerja di Snap Inc. dipenuhi "racun" dan sikap "tikam belakang". Bekerja di situ juga dikatakan tidak ubah seperti "berenang dalam kolam dipenuhi jerung".

CEO itu juga terlalu berahsia dan tidak pernah mendengar nasihat atau pandangan. Dia juga sering memaksa pekerjanya membuat sesuatu di luar bidang mereka sebelum dipecat kerana tidak mahir.

Selain itu, Evan juga menjalankan sistem "pilih kasih" yang mendorong para pekerjanya terlibat dalam "politik pejabat" bagi mendapatkan kepercayaannya berbanding prestasi kerja. Ramai eksekutif atasan Snap Inc. meletakkan jawatan kerana tidak dapat bekerjasama dengan CEO itu.

Namun, Evan sedar bahawa dia mempunyai masalah dalam kepimpinan dan berusaha memperbaiki dirinya. Dia pernah terlibat dalam latihan pengurusan dan melakukan tinjauan dengan bertanya kepada para pekerjanya bagaimana dia mampu menjadi CEO yang lebih baik.

Larry Ellison merupakan bekas CEO, pengasas dan Pengerusi semasa Oracle. Ellison terkenal kerana sering mengejek rakan perniagaan serta pesaingnya secara terbuka.

Malah, dia juga tidak digemari oleh eksekutif atasan yang lain kerana perangainya. Kebiasaannya, Ellison akan hadir sejam lebih lewat pada setiap mesyuarat yang diadakan.

Ellison juga gemar memecat eksekutif atasannya sebaik sahaja mereka hampir layak untuk menerima pegangan saham seperti yang dinyatakan dalam kontrak. Bekas CEO itu juga memecat eksekutif tertinggi apabila mereka menjadi cukup berpengaruh untuk menggantikannya.

Salah seorang mangsanya ialah Ray Lane yang pernah menyelamatkan Oracle daripada muflis. Ray dipecat Ellison kerana dia mula menarik perhatian pemegang saham Oracle.

Salah seorang bekas pekerja AOL menggambarkan Tim sebagai seorang "pengurus robotik dan sosiopatik". Ini kerana Tim akan memecat pekerjanya sambil tersenyum tanpa belas kasihan.

Menurutnya lagi, Tim akan mengumumkan perincian mengapa dia memecat seseorang itu dalam memo dalaman yang dapat dibaca semua pekerja. Tim juga gemar mengherdik dan mengejek pekerjanya di khalayak ramai walaupun atas kesalahan kecil.

Dalam satu kejadian, Tim memecat seorang pekerja kerana mengambil fotonya semasa persidangan. Tim berulang kali menjerit kepada lelaki itu dan mengarahkannya keluar dari dewan.

Dalam persidangan yang sama juga, CEO itu turut memperlecehkan dua pekerja wanitanya kerana melahirkan bayi yang sakit. Dia mendakwa bil hospital mereka menelan belanja syarikat sebanyak USD 2 juta.

Mark Pincus merupakan pengasas bersama, bekas CEO dan kini Pengerusi syarikat perjudian internet, Zynga. Ketika menjadi CEO, pekerjanya mendakwa Mark merupakan seorang yang suka mengawal dan menakutkan. Mark telah menyebabkan suasana bekerja di Zynga menjadi begitu teruk.

Mark mula terkenal sebagai CEO yang teruk apabila dia memaksa para pekerjanya untuk menyerahkan stok saham mereka pada 2010 sebelum Zynga diperkenalkan pada pasaran umum. Dia menyerahkan semula stok saham pekerjanya tetapi begitu sedikit sehingga mereka menganggap pulangan itu sebagai satu penghinaan.

Pemerintahan kejam Mark Pincus berakhir pada 2013 apabila para pemegang saham menaikkan pangkatnya kepada Pengerusi agar dia tidak lagi terlibat dalam mengurus Zynga secara langsung. Semua pekerja berasa sangat gembira. Malah, saham syarikat Zynga turut melonjak naik sejurus selepas pengumuman itu dibuat.


Kisah Kepupusan Burung Dodo Angkara Kerakusan Manusia

Dalam sejarah, burung dodo adalah antara burung yang ikonik kerana rupanya yang unik. Namun, agak malang sebenarnya tidak ada seorang pun pembaca Iluminasi yang berkesempatan melihat burung ini di dunia sebenar memandangkan burung dodo sudahpun pupus lama daripada muka bumi.

Setelah burung yang tidak berbahaya ini pupus beberapa abad yang lalu, kita sekarang hanya mempunyai gambaran sejarah, ilustrasi, dan beberapa spesimen kerangka yang disimpan di muzium. Dalam artikel ini, kami akan berkongsi beberapa fakta menarik mengenai burung ini dan paling penting, faktor kepupusannya!

Asal nama "dodo" sering diperdebatkan. Ada yang percaya ia berasal dari perkataan Dutch "dodaars" yang bererti ekor yang keras sementara ada yang mendakwa ia berasal dari perkataan Portugis "doido" yang bermaksud "seperti orang bodoh".

Subfosil yang disimpan menunjukkan bahawa dodo mungkin mempunyai tinggi kira-kira 1 meter dan mungkin beratnya sekitar 10.6 – 17.5 kg bagi yang hidup liar. Gambaran bentuk dodo dalam kehidupan hanya dapat dibuktikan dengan lukisan dan catatan bertulis dari abad ke-17.

Penampakan terakhir burung dodo yang disahkan berlaku pada tahun 1660-an. Sejak itu, burung dodo itu hilang selama-lamanya dalam lipatan sejarah.

Satu perkara yang menarik mengenai burung yang tidak boleh terbang ini adalah ia ada haiwan yang endemik. Ini bermakna, Dodo atau nama saintifiknya Raphus Cucullatus adalah burung yang hanya boleh ditemui di pulau Mauritius sahaja satu ketika dahulu.

Dodo sejak sekian lamanya dianggap haiwan yang berisi, sesuai dengan keadaan ekosistemnya. Burung ini digambarkan berwarna kelabu kecoklatan, mempunyai kaki kuning, ekor dengan segumpal bulu, kepala berwarna kelabu dengan paruh hitam,  kuning dan hijau.

Makanan mereka dikaitkan dengan pohon tambalcoque atau dalam kalangan orang setempatan disebut pohon dodo. Ahli biologi percaya bahawa Dodo memakan pokok tambalacoque serta kacang, buah, akar dan serangga kecil.

Burung Dodo dianggap bernasib baik kerana tidak mempunyai pemangsa semula jadi. Beberapa ahli biologi berpendapat bahawa burung ini kehilangan keupayaan untuk terbang kerana ketiadaan pemangsa. Mengadaptasi kehidupan tanpa keperluan untuk terbang menyebabkan perubahan anatomi burung ini dimana sayap mereka menjadi lebih kecil dan ekornya menjadi keras.

Akibat ketiadaan pemangsa ini, burung dodo meletakkan telur mereka di tanah, yang kemudian menimbulkan ancaman bagi telur yang belum menetas ini apabila manusia dan binatang peliharaan mereka tiba di pulau ini.

Seperti yang kami beritahu di awal artikel ini, burung Dodo merupakan haiwan endemik. Ini bermakna, ia hanya boleh ditemui di kawasan pulau Mauritius sahaja. Bilakah kali pertama manusia menemui spesis ini?

Banyak teks sejarah menunjukkan bahawa penjelajah Arab mengunjungi pulau Mauritius sebelum abad ke-16, tetapi mereka tidak melihat kelibat burung dodo atau mungkin tidak mengetahui akan kewujudannya di pulau itu.

Catatan mengenai burung dodo pertama kali dirakam oleh pelaut Belanda melalui Syarikat India Timur Belanda yang datang ke situ pada tahun 1598. Ilustrasi lukisan burung ini pula hadir beberapa tahun kemudian. Kali terakhir burung ini dilihat hidup liar adalah pada tahun 1660-an.

Amat malang buat burung ini kerana ianya pupus pada zaman yang "salah". Pelik bunyinya bukan? Pada abad ke 17, para saintis di barat tidak mengetahui spesimen burung dodo yang dimiliki mereka sangat bernilai pada masa hadapan. Kebanyakan daripada mereka tidak memelihara spesimen burung dodo, malah ada yang membuangnya kerana beranggapan tidak mungkin haiwan akan pupus.

Ya, kepupusan burung ini berlaku lama sebelum para saintis bersedia menerima konsep bahawa sejenis haiwan boleh pupus buat selama-lamanya dari muka bumi. Mereka berpendapat, mana mungkin Tuhan yang berkuasa akan melenyapkan sesuatu ciptaannya seeperti burung dodo?

Faktor kepupusan burung ini juga diperdebatkan. Namun, terdapat 3 teori paling dekat yang menjelaskan bagaimana haiwan ini boleh pupus.

1. Ketibaan Manusia - Sebelum kewujudan manusia, burung dodo hidup bebas kerana tiada pemangsa baginya dalam rantaian makanan. Pemburuan burung dodo oleh pelaut yang datang ke sini dipercayai antara penyebab kepupusan haiwan ini.

2. Kewujudan haiwan dari luar - Kebiasaannyn pelaut barat yang datang ke sini turut membawa bersama haiwan sama ada untuk ternakan atau peliharaan antaranya tikus, kucing, anjing dan khinzir. Keadaan ini akan menggaggu gugat ekosistem dan rantaian makanan sedia ada. Sejak sekian lamanya burung ini hanya meletakkan telur mereka di atas tanah. Kewujudan haiwan dari luar yang dianggap perosak ini mungkin menjadikan telur itu sebagai makanan, seterusnya mengurangkan populasi haiwan ini.

3. Kehilangan tempat tinggal - Semakin ramai manusia yang datang ke sini, semakin banyak kawasan hutan diterokai yang turut memusnahkan habitat semulajadi haiwan ini.

Pada masa kini, antar spesimen dari dodo yang masih wujud adalah kepala dan kakinya di Oxford, kaki di Muzium British, kepala di Copenhagen, dan kerangka (kurang lengkap) di pelbagai muzium Eropah, Amerika Syarikat, dan Mauritius.


Kisah Nahas Kapal Terbang Kerana Juruterbang Sibuk Membetulkan Lampu Yang Terbakar

Anda sering mendengar bahawa terbang dengan kapal terbang merupakan bentuk pengangkutan yang paling selamat. Perkara ini sememangnya benar dan kemalangan udara biasanya terjadi disebabkan oleh perkara-perkara yang tidak dijangka.

Perkara ini dapat dilihat berdasarkan dengan bukti statistik dimana peratusan kemalangan udara sangatlah sedikit jika dibandingkan dengan pengangkutan laut dan darat. Namun, apabila sesuatu kemalangan melibatkan pesawat terjadi, ia biasanya menjadi paparan utama akhbar kerana ia melibatkan begitu banyak nyawa manusia yang terkorban.

Syarikat penerbangan Malaysia Airlines juga pernah mendapat perhatian pada tahun 2014 apabila dua pesawatnya MH370 dan MH17 terlibat dengan nahas. MH17 telah ditembak dengan peluru berpandu yang tersilap sasaran apabila melalui ruang udara Ukrain sementara pesawat MH370 masih tidak dapat dijejaki sehingga kini.

Kemalangan melibatkan pesawat biasanya disebabkan faktor-faktor teknikal atau di luar kawalan manusia. Namun, satu ketika dahulu, terdapat satu kemalangan yang boleh dianggap antara terbodoh kerana kecuaian juruterbang itu sendiri.

Satu ketika dahulu, kami pernah menulis mengenai Tragedi Aeroflot yang terjadi akibat daripada 2 orang juruterbangnya membuat pertaruhan "kurang bijak" untuk memandu kapal terbang dengan keadaan matanya tertutup.

Dalam tragedi yang melibatkan pesawat ini pula, ianya disebabkan kecuaian juruterbangnya yang sibuk mahu membetulkan lampu signal kapal terbangnya yang dipercayai rosak atau terbakar. Dalam tragedi ini, 101 nyawa menjadi mangsa korban iaitu juruterbang, jurutera penerbangan, 2 pramugari dan 96 penumpang.

Penerbangan Eastern Air Lines 401 adalah penerbangan yang dijadualkan dari New York JFK ke Miami. Pesawat ini berlepas tidak lama sebelum tengah malam pada 29 Disember 1972 sebelum terhempas, mengorbankan 101 nyawa. Hanya 75 penumpang dan anak kapal terselamat.

Ini adalah kemalangan maut pertama pesawat berbadan lebar. Ia juga merupakan kehilangan total kapal terbang pertama syarikat ini pertama dan kemalangan maut pertama bagi pesawat model LockSeed L-1011 TriStar.

Kapal terbang besar ini berlepas seperti biasa dari Lapangan Terbang Antarabangsa Kennedy dan perjalanan itu sepatutnya hanya mengambil masa 2 jam. Tetapi, apabila hampir tiba ke destinasi di Lapangan Antarabangsa Miami, kedua juruterbang menyedari masalah ketika mereka mencoba menggunakan alat pendaratan pesawat.

Sekiranya semuanya baik dan sistem berfungsi tanpa sebarang masalah, lampu hijau kecil harus menyala untuk mengesahkan bahawa roda pendaratan sudah terbuka. Namun, sebaliknya yang terjadi apabila lampu tersebut tidak menyala seperti yang diharapkan.

Mengganti lampu kecil tersebut adalah tugas yang agak mudah, jadi juruterbang Kapten Bob Loft dan Pegawai Bert Stockstill meletakkan pesawat pada tetapan autopilot sehingga mereka dapat memperbaiki lampu tersebut. Inilah puncanya bagaimana tragedi ini boleh berlaku.

Tanpa disedari, salah seorang dari mereka tersentuh panel kawalan ketika ralat membaiki lampu tersebut dan secara tidak sengaja telah menyahaktifkan tetapan autopilot tersebut. Oleh itu, semasa mereka sibuk dengan membaiki lampu yang rosak itu, pesawat itu sebenarnya menurun dengan ketinggian 2.000 kaki setiap minit.

Kejadian itu berlaku pada waktu malam, maka tiada siapa yang perasan daripada pemandangan di tingkap bahawa kapal terbang tersebut sedang menurun. Lebih memburukkan lagi keadaan, fungsi amaran automatik untuk memberitahu bahawa  kapal terbang berada dalam keadaan tidak selamat juga sia-sia apabila pegawai yang bertugas tidak ada di tempat duduknya.

Beberapa saat kemudian, pesawat itu jatuh ke kawasan Florida Everglades dan ramai penumpang mati akibat terkena impak kuat. Tetapi, karena itu adalah kawasan berpaya, impak daripada hentakan kapal terbang itu dapat dikurangkan dan 75 penumpang bernasib baik terselamat tanpa sebarang kecederaan.

Tidak lama lepas hempasan tersebut, pesawat tersebut tiba-tiba hilang daripada radar. Panggilan kecemasan telah dibuat kepada Opa-Locka Coast Guard Station dan 4 buah helikopter telah dikerah untuk melakukan usaha mencari dan menyelamat. Keadaan ketika itu adalah tengah malam maka usaha menjejaki tersebut juga sangat mencabar.

Seorang lelaki Bob Marquis yang kebetulan berada berhampiran dengan lokasi nahas tersebut segera menghalakan lampu suluhnya ke arah helikopter untuk memberikan meraka isyarat. Lelaki tersebut ketika itu berada di situ menaiki airboat untuk memburu di kawasan paya tersebut.

Ketika pasukan penyelamat tiba di tapak nahas tersebut, mereka menemui mangsa berlumuran minyak kapal terbang dan ramai dalam keadaan bertelannjang bulat kerana impak kuat daripada hempasan kapal terbang itu. Sehingga kini, tragedi ini masih dianggap tragedi nahas udara paling teruk dalam sejarah Florida.


Kisah "Sniper Bersiri" yang Mahu Cetuskan Perang Kaum

Hampir kebanyakan pembunuh bersiri mempunyai motif yang sama iaitu untuk memuaskan nafsu seksual tetapi ia agak berbeza dengan lelaki bernama Joseph Paul Franklin.

Antara tahun 1977 hingga 1980, Franklin yang merupakan anggota Parti Nazi Amerika ini telah menjadikan orang-orang kulit hitam dan Yahudi sebagai sasarannya. Dia mengaku membunuh puluhan mangsa merentas 11 negeri berbeza di Amerika menggunakan senapangnya.

Sebelum dikenali sebagai pembunuh bersiri yang kejam, Franklin adalah seorang yang sangat berbeza. Dia dilahirkan di Alabama pada 13 April 1950 dan diberi nama James Clayton Vaughan Jr.

Bapanya, James Vaughan Sr., merupakan seorang veteran Perang Dunia Kedua yang kemudiannya menjadi tukang sembelih manakala ibunya, Helen Rau Vaughan bekerja sebagai pelayan restoran.

Bapanya, Vaughan Sr. merupakan seorang pemabuk yang sering meninggalkan keluarga mereka dari semasa ke semasa. Kadangkala sehingga berbulan-bulan lamanya. Akhirnya, bapanya itu terus mengilangkan diri semasa Franklin berusia lapan tahun.

Joseph Paul Franklin dan adik-beradiknya dibesarkan sendiri oleh ibunya yang tegas dan sering memukul mereka. Mereka juga hidup dalam kemiskinan dan serba kekurangan.

Ketika remaja, Franklin mempunyai kecenderungan yang obsesif terhadap agama. Dia merupakan salah seorang ahli Worldwide Church of God yang diasaskan oleh paderi selebriti, Garner Ted Armstrong. Franklin akan berusaha mengunjungi setiap cawangan Worldwide Church of God yang terdapat di seluruh Amerika.

Pada tahun 1967, Franklin berhenti daripada sekolah menengah. Dia juga berjaya mengelak daripada kewajipan menyertai tentera (ketika perang Amerika-Vietnam) dengan alasan mempunyai masalah penglihatan.

Setahun kemudian, Franklin berkahwin dengan seorang gadis yang tinggal di kejiranannya bernama Bobbie Louise Dorman. Franklin dan gadis yang berusia 16 tahun itu hanya berkenalan selama dua minggu sebelum mereka bersetuju untuk hidup bersama. Namun, perkahwinan mereka tidak bertahan lama.

Menurut Dorman, Franklin pada awalnya adalah seorang yang bersifat lemah lembut dan baik hati. Namun, kemanisan itu hanyalah bertahan selama beberapa minggu sahaja selepas berkahwin.

Franklin dikatakan berubah secara tiba-tiba. Dia kerap mencederakan isterinya dengan teruk sehingga Dorman menyangka bahawa dia akan mati di tangan suaminya itu. Pasangan itu bercerai setelah hanya empat bulan bersama. Beberapa tahun kemudian, Franklin berkahwin lagi menggunakan identiti palsu.

Pada penghujung tahun 1960-an, Franklin mula berkecimpung dalam kumpulan ekstimis perkauman kulit putih. Dia mempelajari sastera rasis, berlatih memberi penghormatan seperti Nazi di hadapan cermin dan menjahit logo swastika di pakaiannya.

Dia juga membuat dua tatu di badannya iaitu tatu helang botak Amerika dan Grim Reaper berdarah. Bekas isterinya, Dorman, berkata bahawa Franklin mempunyai banyak fantasi. Dia sentiasa ingin menjadi berbeza daripada orang lain dan menyertai Nazi adalah sesuatu yang bermakna baginya.

Nampaknya, ia tidak mengambil masa yang lama untuk fantasi terburuk Joseph Paul Franklin menjadi kenyataan.

Walaupun kehidupan Franklin tidak teratur dan kucar-kacir, dia sentiasa bersama golongan supremasi kulit putih ke mana sahaja dia pergi. Franklin telah menyertai dengan pelbagai kumpulan supremasi kulit putih seperti Parti Nazi Amerika, Ku Klux Klan dan Parti Hak Negara Nasional.

Franklin begitu aktif dalam Nazisme dan sering mengedarkan risalah rasis The Thunderbolt. Pada 18 September 1970, gambar Franklin berpakaian segaram Nazi di luar White House berjaya diambil jurugambar ketika dia mengadakan protes lawatan Perdana Menteri Israel ke Amerika.

Berbekalkan semangat rasis yang membuak-buak, Franklin mula bertindak. Pada Hari Pekerja tahun 1976, dia telah menyerang satu pasangan berbeza kaum (interracial) dengan menyembur pemedih mata kepada mereka.

Setahun kemudian, dia melakukan pembunuhan pertamanya di Madison, Wisconsin. Mangsanya adalah pasangan berbeza kaum bernama Alphonce Manning Jr. dan Toni Schwenn.

Mangsa-mangsa Franklin mempunyai status, ekonomi, umur dan jantina yang berbeza tetapi kesemuanya adalah berbangsa Afrika Amerika dan beragama Yahudi.

Bersenjatakan senapang dan kebenciannya, Franklin berpindah dari satu negeri ke negeri yang lain untuk membunuh orang yang tidak bersalah hanya kerana warna kulit atau agama mereka. Dari tahun 1977 hingga 1980, Franklin telah menukar identiti sebanyak 18 kali selain kenderaan dan warna rambutnya.

Franklin mungkin berjaya menyembunyikan identitinya tetapi tidak perasaan bencinya. Seorang pelacur mendakwa Franklin pernah bertanya kepadanya di mana "bapa ayam" berkulit hitam bersembunyi kerana dia ingin membunuh mereka semua. Malah, Franklin juga berusaha memujuk wanita itu untuk membunuh "bapa ayam" yang menjaganya.

Pada 20 Ogos 1980, Franklin menembak mangsa terakhirnya, Eagle Scout David L. Martin dan rakannya Ted Fields. Kedua-dua remaja kulit hitam itu ditembak mati ketika menyeberangi jalan yang agak sibuk.

Dua bulan kemudian pada Oktober 1980, Franklin berjaya diberkas setelah FBI melakukan pemburuan ke atasnya di seluruh Amerika.

Selepas ditahan, Franklin mendakwa dia membunuh sekurang-kurangnya 22 orang mangsa. Dia juga mengaku bahawa terlibat dalam pengeboman dua rumah ibadat Yahudi dan 16 rompakan lain.

Dia juga mengaku pernah membuat cubaan bunuh terhadap pemimpin hak sivil iaitu Vernon Jordan Jr. dan penerbit majalah pornografi, Larry Flint. Flint menjadi lumpuh dari pinggang ke bawah akibat tembakan Franklin pada 1978.

Sifat perkauman begitu menebal dalam jiwa Franklin sehingga dia menolak untuk ditawarkan saksi bagi pembelaannya kerana mereka berkulit hitam.

Walau bagaimanapun, pihak pendakwaan hanya dapat menyabitkan Joseph Paul Franklin dengan hanya tujuh pembunuhan sahaja kerana kekurangan bukti. Franklin dijatuhkan hukuman penjara seumur hidup dan juga hukuman mati di beberapa negeri.

Pada 20 November 2013, Franklin telah disuntik dengan suntikan maut di Bonne Terre, Missouri. Hukuman bunuh itu yang tertangguh selama berbulan-bulan hanya berlangsung selama 10 minit sahaja. Walaupun kebenaran telah ditegakkan, terdapat ahli keluarga mangsanya masih tidak dapat memaafkan pembunuh itu.


5 Spesis Cicak Paling Berbahaya Dan Menakutkan

Bagi kebanyakan orang, cicak dan biawak adalah makhluk yang sangat pelik dan menakutkan.

Banyak cicak dianggap sebagai mengancam kerana wajah haiwan ini yang kelihatan seperti tidak mempunyai ekspresi ditambah pula dengan kuku dan gigi yang tajam.

Walaupun begitu, sebahagian besar dari spesis cicak sebenarnya tidak berbahaya kepada manusia, namun ada dari spesis ini sangat agresif sehinggakan boleh menyebabkan kecederaan serius malah membunuh.

Gila monster dinamakan bersempena Lembangan Sungai Gila dan terdapat di beberapa bahagian di Amerika Syarikat iaitu Arizona, California, Nevada, Utah, dan New Mexico dan negeri-negeri di Mexico iaitu Sonora dan Sinaloa.

Ia boleh membesar sekitar 50 sentimeter dan mempunyai badan yang gempal dengan bintik hitam dan merah jambu, serta sisik seperti manik.

Cicak ini adalah spesis cicak paling besar di Amerika Syarikat.

Ketika cuaca panas, Gila monster akan memakan mamalia kecil, burung dan telur, pada waktu malam.

Lemak yang disimpan di ekor dan perut pada musim panas akan digunakan ketika musim sejuk.

Kepala yang besar dan rahang yang berotot pada Gila monster mampu menghasilkan gigitan kuat yang ditahan semasa racun saraf dari kelenjar di bawah rahang dikeluarkan dan meresap ke dalam luka.

Gigitan dan kematian manusia disebabkan oleh haiwan ini adalah jarang berlaku, dan laporan terakhir yang diketahui mengenai kematian akibat gigitan Gila monster berlaku pada tahun 1939.

Spesies yang berkait rapat dengan Gila monster, cicak manik Mexico bersaiz lebih besar iaitu sehingga 80 sentimeter dan lebih gelap daripada Gila monster, namun kelihatan serupa.

Spesies ini tinggal di sebahagian besar pantai Pasifik Mexico dari sempadan antara negeri Sinaloa dan Sonora selatan hingga sempadan Mexico dengan Guatemala.

Ia juga mempunyai tabiat yang hampir sama dengan Gila monster, di mana menyimpan lemak-lemak untuk membantunya terus hidup di musim sejuk dan juga menggigit musuh-musuhnya dengan mengunci rahangnya pada mangsanya sementara giginya yang beralur menyalurkan racun saraf ke dalam luka mangsanya.

Walaupun gigitan ini sangat menyakitkan namun tiada kematian yang disahkan yang dikaitkan dengan serangan oleh spesis ini.

Spesies ini termasuk dalam sebahagian daripada perdagangan haram haiwan peliharaan antarabangsa, dan sejumlah cicak manik Mexico ini dijual kepada pengedar haiwan peliharaan di Amerika Syarikat, Eropah dan Jepun.

Biawak Salvadori biasanya ditemui di pulau di New Guinea di mana sebilangan besar daripada spesis ini lebih suka persekitaran dataran rendah pulau berhampiran pantai.

Ia juga dapat dilihat tinggal di kawasan pergunungan hingga ketinggian 650 meter.

Biawak ini berwarna hitam, dengan bintik-bintik hijau, kuning atau putih, dan mampu membesar sehingga 90 kilogram.

Walaupun biawak Komodo adalah lebih besar dari segi berat, namun spesis biawak ini yang membesar sepenuhnya adalah lebih panjang iaitu sehingga 5 meter dari muncung hingga ke ekornya.

Kadang-kala haiwan ini diburu untuk daging dan kulitnya, yang mana digunakan untuk menghasilkan pakaian dan kulit dram.

Makhluk ini terkenal dengan sifat agresifnya yang membuatkan pemburuannya sangat berisiko, dan jika ia tertangkap, ia biasanya terperangkap dalam perangkap yang sebenarnya dipasang untuk haiwan lain.

Biawak air Malaya berasal dari Kepulauan Sunda Besar dan kawasan pesisir Teluk Bengal serta Laut China Selatan dari Sri Lanka sehingga selatan China.

Seperti biawak lain, biawak air Malaya mempunyai kepala dan leher yang panjang, badan yang agak berat, ekor panjang, dan kaki yang tangkas.

Lidah haiwan ini panjang, bercabang, dan seperti lidah ular. Saiz biawak dewasa boleh mencapai 2.7 meter panjang.

Biawak ini adalah karnivor dan sering memakan serangga dan labah-labah besar, biawak lain, mamalia kecil, ikan, siput dan burung.

Ia biasanya tidak mengejutkan mangsanya, sebaliknya memburu mangsanya dengan berenang, memanjat atau mengejar.

Biawak ini juga memakan bangkai haiwan serta mampu menggali mayat manusia dan memakannya.

Walau bagaimanapun, biawak ini juga diburu untuk dimakan dan untuk kulitnya, yang mana digunakan untuk perubatan tradisional dan barangan kulit.

Manusia yang digigit oleh biawak ini biasanya disuntik dengan racun yang memberikan kesan ringan tetapi tidak membunuh, serta terdedah kepada bakteria berjangkit.

Biawak air Malaya juga boleh menggunakan ekor dan kuku tajam sebagai senjata.

Biawak Komodo adalah spesis cicak yang paling besar yang masih wujud. Biawak ini adalah dari keluarga Varanidae, yang biasanya ditemui di Pulau Komodo dan beberapa pulau berhampiran di Kepulauan Lesser Sunda di Indonesia.

Mata haiwan ini yang sangat besar dan tabiat pemangsanya membuatkan spesis terancam ini menjadi tarikan pelancong, yang telah menggalakkan perlindungan terhadapnya.

Ia mampu membesar sehingga 3 meter panjang dan seberat 135 kilogram. Biawak Komodo biasanya akan menggali sedalam 9 meter untuk bertelur dan menetas pada bulan April atau Mei.

Anak biawak ini yang baru lahir sekitar 45 sentimeter panjang dan tinggal di atas pokok untuk beberapa bulan.

Makanan utamanya adalah bangkai, namun ia juga memburu khnzir, rusa dan anak lembu. Biawak Komodo dewasa juga biasanya memakan spesisnya sendiri yang bersaiz lebih kecil, dan kadang-kala memakan biawak dewasa.

Mangsa yang digigit oleh haiwan ini biasanya akan kehilangan darah yang banyak dengan cepat.

Beberapa pakar herpetologi menyatakan bahawa trauma fizikal gigitan dan kemasukan bakteria dari mulut biawak Komodo ke luka juga berperanan dalam membunuh mangsa.

Walaupun bersaiz besar dan berat, haiwan ini mampu bergerak dengan cukup pantas untuk menyerang dan membunuh manusia. Beberapa laporan serangan oleh haiwan ini dilaporkan antara tahun 2000 dan 2014.


5 Kumpulan Rock Melayu Paling Berpengaruh di Malaysia

Dekad 1970-an sehinggalah penghujung 1990-an menyaksikan muzik menjadi antara satu elemen besar dalam masyarakat kita.

Kumpulan-kumpulan rock tumbuh macam cendawan disebabkan oleh permintaan dan anggota kumpulan muzik rock, daripada vokalis sehinggalah pemain bass sekalipun menjadi sebutan orang ramai sehingga ramai nak bermenantukan rockers. Walaupun begitu bukan semua kumpulan rock menjadi.

Ada yang muncul dan hilang. yang meletup tetapi tidak mempunyai karier panjang. Hanya beberapa kumpulan unik meninggalkan legasi muzik yang mengubah citarasa masyarakat dengan lagu yang terus menjadi siulan sehingga kini.

Bagi generasi anak muda sekarang, mereka berkemungkinan besar lebih mengenali Ahmad Azhar Othman atau Awie sebagai pelakon komedi dalam siri filem Hantu Kak Limah.

Tetapi bagi generasi terdahulu, Awie adalah salah satu ikon muzik rock Malaysia yang sangat disegani kemampuan vokalnya bersama kumpulan Wings. Kemunculan kumpulan Wings sekitar tahun 1987 menerusi album 'Belenggu Irama' mengejutkan semua pihak dengan lagu-lagu yang memukau.

Kerjasama antara Wings, Bob Lokman, JS Kevin dan seniman lejen M.Nasir terus membentuk diskografi Wings yang padu mencatatkan jualan lebih 180,000 unit untuk 6 album terawal mereka, setiap satu.

Antara lagu Wings yang terus menjadi nyanyian masyarakat kita adalah 'Sejati', lagu yang dipetik dari album Teori Domino.

Hasil tangan komposer Saari Amri memang banyak menghiasi halwa telinga masyarakat Malaysia, tetapi garapan beliau mendidik dan membentuk diskografi kumpulan Ukays meninggalkan kesan mendalam kepada kita.

Dua album awal kumpulan Ukays tidak mendapat hasil yang diharapkan, sebelum album 'Bisa-Berbisa' meletup, mencatatkan jualan sehingga 400,000 unit memperkenalkan 'bisa' Ukays kepada rakyat Malaysia.

Amir vokalis utama kumpulan Ukays mula menghiasi mimpi anak gadis kita, apatah lagi selepas lagu 'Di Sana Menanti Di Sini Menunggu' meletup memberikan harapan kepada mereka yang telah jatuh cinta.

Selain lagu-lagu yang kekal klasik, Ukays juga memulakan trend menamakan album dengan kata gandaan dengan judul 'Bisa-Berbisa' dan 'Tajam-Menikam' seolah-olah menjadi identiti mereka.

Ketika zaman kemuncak mereka, ramai jejaka di luar sana berangan nak rambut macam vokalis Slam, Zamani. Terpilih menjadi vokalis Slam selepas sesi uji bakat bagi menggantikan vokalis asal mereka, keserasian Zamani dan Slam nyata berjaya.

Slam mempunyai karier panjang, terkenal di negara-negara Asia Tenggara dengan jumlah jualan album yang tinggi sehingga diberikan peluang merakamkan dua album berbentuk 'unplugged'.

Era kejatuhan Slam bermula selepas beberapa kontroversi melibatkan masalah disiplin melibatkan anggota Slam berlaku, menyebabkan jurang antara anggota membesar.

Walaupun demikian legasi mereka telah terpahat, dengan melodi cantik 'Gerimis Mengundang' juga ciptaan Saari Amri, menjadi lagu wajib anak muda kita untuk dimainkan semasa belajar gitar.

Di antara semua kumpulan dalam senarai ini, kumpulan XPDC mengalami turun naik yang cukup mendadak sepanjang karier mereka. Masalah disiplin, konflik dan pelbagai dakwaan menghantui mereka.

Tetapi pengaruh mereka kepada industri muzik cukup besar dan tidak boleh digugat, kerana XPDC terus mampu kekal relevan walaupun terpaksa berdepan dengan pelbagai isu - daripada pertukaran vokalis sehinggalah wujudnya dua versi kumpulan XPDC.

Setiap satu album XPDC pasti mempunyai satu lagu yang popular, antaranya C.I.N.T.A, CT Cinta Kenangan Silam, Titian Perjalanan sebelum album Brutal meletakkan XPDC sebagai sebuah kugiran klasik.

Album tersebut merupakan antara album rock terbaik pernah terhasil di negara, mencatatkan angka jualan mengagumkan serta memperkenalkan kembali sebuah lagu klasik Melayu berjudul 'Hidup Bersama' kepada generasi baru.

Kami mohon maaf kepada peminat kumpulan Wings. Jika anda tanya pada kami kumpulan rock nombor 1 Malaysia - kami akan jawab Search.

Search adalah fenomena muzik Malaysia yang sukar untuk ditiru dan diulangi dibantu oleh karisma setiap anggota kumpulan itu. Susah nak jumpa kugiran rock Malaysia lain yang setiap satu anggotanya kita kenal serta memainkan peranan besar dalam 'bunyi' yang terhasil dalam album mereka.

Kumpulan Search bermula dari bawah, menempuhi liku-liku yang ditempuhi semua artis sebelum benar-benar mencapai puncak menerusi album keempat mereka 'Fenomena', yang menampilkan lagu berhantu 'Isabella.' Search mengalami naik turun, menerbitkan album bersama Wings sebelum Awie sendiri terpilih sebagai vokalis utama Search.

Kerjasama itu kekal untuk satu album sebelum Search 'dibekukan' secara rasmi pada tahun 2001. Kugiran legenda ini kembali aktif, mengeluarkan album pada tahun 2006 sebelum melancarkan album terakhir mereka, 'Katharsis' pada tahun 2017.


5 Sejarah Menakutkan Disebalik Lagu Kanak-Kanak Barat (Nursery Rhyme)

Sejak kecil, masyarakat kita walaupun bukanlah berketurunan Inggeris - didedahkan dengan lagu kanak-kanak atau 'nursery rhyme' barat yang mempunyai melodi ringkas serta bersahaja.

Liriknya pula? Besar kemungkinan ramai antara kita menyanyikannya tanpa peduli apa yang kita nyanyikan, kerana senikatanya seakan tidak membawa makna apa-apa.

Tetapi tahukah anda makna sebenar di sebalik senikata lagu kanak-kanak popular yang sering menjadi dodoian kita itu?

Lagu ini sebenarnya berkait sistem ekonomi Inggeris, abad ke 13.

Kegiatan penternakan biri-biri menjadi antara aktiviti ekonomi utama masyarakat mereka, menjadikan biri-biri sebagai komoditi yang cukup penting.

Bagi golongan bangsawan, adalah menjadi kebiasaan untuk mereka menggajikan seorang kanak-kanak sebagai pengembala kambing, untuk dibawa meragut rumput dan memastikan tidak ada yang lari.

Raja Edward I memperkenalkan sistem cukai pada abad ke 13 yang dikenali sebagai 'maltolt' atau 'cukai jahat' disebabkan oleh keperluan menampung belanja perang yang telah dikeluarkan. Antara barangan yang dicukaikan, adalah bulu biri-biri.

Sebagai salah satu kaedah protes, masyarakat Inggeris mencipta lagu ini yang sebenarnya rungutan tersirat kepada cukai tersebut; memetik 1/3 hasil jualan bulu biri-biri perlu diserahkan kepada 'master' iaitu Raja Edward I dan 1/3 lagi untuk gereja atau 'dame'.

Dalam senikata asalnya, lirik 'none for the little boy' untuk kanak-kanak yang ditugaskan mengembala biri-biri digunakan, sebelum ditukar kepada 'one for the little boy' sekitar abad ke 16.

Ramai gemar menyanyikan lagu ini sambil membayangkan watak telur yang duduk di atas tembok lalu terjatuh.

Ini imej yang telah ditanam dalam kepala kita setiap hari.

Realitinya, 'Humpty Dumpty' dipercayai merujuk kepada sebuah meriam bernama 'Humpty Dumpty' yang digunakan semasa perang saudara Inggeris berlaku pada pertengahan abad ke 17.

Pertempuran hebat antara tentera yang setia dengan raja melawan pemberontak memaksa meriam tersebut dibawa ke atas tembok, ketika sebuah perang yang dikenali sebagai Perang Glouchester.

'Humpty Dumpty' sebuah meriam binaan Belanda, dipasang didinding sebuah gereja bernama Llanthony Secunda dengan harapan dapat melindungi pekan tersebut daripada pencerobohan.

Bagaimanapun, impak akibat tembakan meriam tersebut serta serangan daripada pihak pemberontak mengakibatkan dinding yang menampung 'Humpty Dumpty' runtuh.

Meriam tersebut retak tanpa ada sesiapa pun di kalangan tentera Raja Charles I mampu membaikinya.

Fakta sebenar asal-usul lagu tersebut masih belum ditemui, namun setakat ini kisah sejarah meriam inilah merupakan pendapat yang paling popular.

Lagu yang cukup popular dinyanyikan semasa mendodoikan bayi ini mempunyai banyak asal-usul berlainan.

Ini kerana liriknya juga jika dikaji, tidak masuk akal - menceritakan berkenaan bayi yang didodoikan dalam buaian yang akhirnya jatuh.

Pendapat paling popular berkaitan penciptaan lagu ini dikatakan berpunca daripada tabiat masyarakat orang asal Amerika yang gemar mendodoikan anak mereka digantungkan pada batang pokok.

Perbuatan itu memberi inspirasi kepada penulis Inggeris yang hadir ke situ semasa zaman penjajahan dalam penciptaan sajak yang akhirnya dilagukan.

Ada juga pendapat menyebut lagu ini sebenarnya satu kisah tersirat berkait persepsi masyarakat Inggeris beraliran Protestan terhadap pemerintah mereka sekitar abad ke 17 iaitu Raja James II, yang dibenci serta diharap dapat dijatuhkan.

Mereka dikatakan mencipta sajak tersebut sebagai harapan agar pewaris kepada Raja James II mati terbunuh agar James II tiada pewaris takhta, yang akan menamatkan legasi pemerintahan beliau.

Ada banyak lagi pendapat berkait dengan asal-usul lagu ini yang tidak dapat dibuktikan.

Apa yang kita benar-benar tahu, melodi kepada sajak ini dihasilkan oleh seorang komposer bernama Effie I. Canning pada tahun 1872, semasa dia menjaga seorang bayi.

Irama yang terhasil serta sajak yang tidak jelas apa maknanya itulah yang dinyanyikan setiap hari oleh ramai orang, untuk menidurkan bayi mereka.

Di antara semua kisah dalam asal-usul lagu kanak-kanak, rasanya lagu 'London Bridge Is Falling Down' paling jelas kisahnya.

Kisah paling popular berkaitan dengan jambatan di London ini berkait dengan serangan orang Viking yang diketuai oleh Olaf Haraldsson, berlaku sekitar awal abad ke 11.

Pemerintahan Inggeris dibawah kuasa Raja Ethelred the Unready sebagai usaha berdepan serangan orang Viking, berkumpul dan memusatkan pertahanan mereka di London.

Mereka menambahbaik sebuah binaan jambatan di lokasi strategik yang berjaya menghalang pencerobohan melalui jalan air.

Raja Ethelred tewas tetapi kedudukan beliau terselamat, selepas orang Viking bersetuju untuk menerima bayaran ufti serta diberikan kedudukan komander dalam tentera Inggeris.

Perjanjian itu yang dilakukan tanpa kebenaran Raja Denmark, Swein Forkbeard dianggap satu pengkhianatan.

Jadi Raja Swein menggempur London lalu berjaya mengusir keluar Raja Ethelred.

Ekoran kerjasama antara Raja Ethelred dan orang Viking lebih awal serta kedudukan orang Viking sebagai komander tentera Inggeris, satu operasi merampas semula London dibuat selepas kematian Raja Swein.

Olaf Haraldsson, salah seorang komander tentera diberikan tanggungjawab mengetuai serangan pada tahun 1014, meruntuhkan jambatan London yang menjadi benteng utama pertahanan.

Berdayung melawan arus, tentera kendalian Olaf tiba di jambatan tersebut dari arah bertentangan, berjaya mencangkukkan tali yang diikatkan pada bot mereka.

Tali yang dirental melemahkan struktur jambatan itu seterusnya memecah belahkan kedudukan tentera Denmark.

Strategi berani mati itu berjaya membolehkan nama Olaf diabadikan dalam sajak orang Viking hasil nukilan seorang penyair bernama Ottar Svarte, yang menjadi asas kepada lagu kanak-kanak yang ada sekarang sebelum liriknya diubah.

Banyak pertukaran perkataan di dalamnya menenggelamkan terus makna asal sajak tersebut, yang sebenarnya sangat berkait dengan peperangan.

Pernahkah anda tertanya-tanya siapa Jack dan Jill serta kenapa mereka memanjat bukit untuk mengambil air?

Sebuah kampung di England bernama Kampung Kilmersdon di Somerset, sehingga ke hari ini mempunyai sebuah bukit yang dinamakan Bukit Jack and Jill.

Masyarakat kampung itu percaya lagu tersebut sebenarnya dicipta nenek moyang mereka, untuk menceritakan berkenaan satu kejadian yang telah berlaku sekitar abad ke 17.

Jack dan Jill adalah pasangan yang berasal dari kampung tersebut, tidak berkahwin namun gemar bertemu dan bermesra di atas bukit bagi menyembunyikan aktiviti mereka.

Untuk melindungi apa yang mereka lakukan, mereka berlakon seolah-olah mahu mengambil air dengan membawa baldi.

Kegiatan kedua-duanya terbongkar selepas Jill mengandung, dengan banyak pihak yakin Jack adalah ayah kepada kandungan itu.

Bagaimanapun, hayat Jack tidak panjang selepas satu kejadian tanah runtuh mengakibatkan batu menghentak kepalanya. Jack meninggal dunia tidak sempat melihat anaknya.

Jill yang sedih kehilangan pasangannya meninggal dunia tidak lama selepas melahirkan anaknya.

Anak yatim piatu itu digelarkan sebagai 'Jill son's' (anak lelaki Jill) dibesarkan oleh penduduk Kampung Kilmersdon dan keturunannya dikatakan terus wujud hingga sekarang, dengan nama keluarga Gilson.


Haemolacria, Satu Keadaan Yang Menyebabkan Seseorang Indivudu Menangis Darah

Manusia biasanya akan menangis dengan mengelurkan air mata sebagai satu ekspresi apabila terlalu sedih, marah ataupun gembira. Ianya adalah tindakan semulajadi kita sejak dilahirkan dan tidak ada apa yang perlu dimalukan.

Namun, terdapat sebilangan kecil manusia juga menangis sama seperti kita namun mereka tidak mengeluarkan air mata berwarna jernih, sebaliknya yang keluar dari mata mereka adalah darah. Lebih menghairankan, beberapa keadaan pelik ini direkodkan oleh beberapa individu yang berasal dari negeri Tennessee di Amerika Syarikat.

Ia masih dianggap sebagai misteri dalam bidang perubatan, keadaan yang jarang berlaku yang menyebabkan seseorang mengeluarkan darah dari mata tanpa penjelasan. Ahli profesional perubatan menggelarkan keadaan ini dengan nama "haemolacria".

Haemolacria adalah keadaan fizikal yang menyebabkan seseorang mengeluarkan air mata yang sebahagiannya terdiri daripada darah. Air mata yang keluar ini boleh kelihatan sedikit kemerah-merahan sehinggalah warna merah pekat seolah-olah ianya darah yang mengalir.

Haemolacria adalah gejala bagi sejumlah penyakit dan mungkin juga menunjukkan adanya ketumbuhan pada kalenjar lakrimal, iaitu tempat keluarnya air mata. Ia sering terjadi oleh faktor seperti bakteria konjungtivitis, kerosakan persekitaran atau kecederaan. Hemolacria akut boleh terjadi pada wanita yang subur dan mungkin disebabkan oleh hormon, sama seperti yang berlaku pada endometriosis.

Salah seorang individu yang memiliki keadaan unik ini adalah Michael Spann, 22 tahun yang tinggal di Antioch, Tennessee mengatakan bahawa dia kerap mendapat sakit kepala umpama kepalanya diketuk dengan tukul dan diiringi dengan air mata berdarah yang keluar dari matanya. Menurutnya lagi, keadaan ini biasanya berlaku kira-kira satu hingga dua kali seminggu.

Para doktor bingung mengenai penyebab keadaan tersebut dan juga mengapa ia berlaku terutamanya kepada penduduk Tennessee. Calvino Inman, juga menderita haemolacria, berkata, “Kadang-kadang, saya dapat merasakannya muncul seperti air mata. Saya rasa mata saya berair. Kadang-kadang, saya akan merasa kesakitan pada mata ketika ianya keluar".

Fenomena haemolacria telah membingungkan doktor selama berabad-abad lamanya. Pada abad ke-16, doktor Itali Antonio Brassavola telah mencatatkan penemuan terjadap seorang biarawati yang bukannya haid, akan mengeluarkan titisan darah dari mata dan telinganya setiap bulan.

Pada tahun 1581, doktor Flemish Rembert Dodoens memeriksa seorang gadis berusia 16 tahun yang mengeluarkan air dari matanya sebagai titisan air mata berdarah, bukannya melalui rahim," menurut laporan 2011 dalam jurnal The Ocular Surface.

Dalam tinjauan perubatan tahun 2004 yang dikarang bersama oleh Dr. Barrett G. Haik dari Institut Mata Hamilton University of Tennessee, ia digambarkan sebagai "air mata berdarah", suatu keadaan yang sering membingungkan kebanyakan doktor. Beliau kemudian menyimpulkan bahawa kes biasanya diselesaikan tanpa rawatan.

Tetapi sebahagian doktor yang lain mengatakan bahawa perubahan hormon sebagai penyebabnya, terutama yang berlaku pada wanita. Kajian tahun 1995 terhadap 125 subjek yang sihat mendapati bahawa "Menstruasi menyumbang kepada hemolacria atau sedikit darah yang wujud dalam titisan air mata".

Kajian ini turut melaporkan penemuannya bahawa "18 peratus wanita subur memiliki sedikit darah dalam air mata mereka, sementara hanya 7 peratus wanita hamil, 8 peratus lelaki, dan tidak ada wanita pasca-menopaus yang menunjukkan tanda-tanda air mata berdarah".

Walau bagaimanapun, setakat ini tidak ada mana-mana pihak yang dapat membuat penjelasan mengapa kebanyakan kes yang berkaitan dengan haemolacria berasal dari Tennessee.

Namun, satu kes yang tidak melibatkan individu bukan dari Tennessee iaitu seorang wanita Chile berusia 20 tahun bernama Yaritza Oliva, yang pada bulan Jun 2013 dilaporkan mula mengeluarkan darah dari matanya.

Dia diberi ubat titis khas pada mata untuk meredakan kesakitan yang terjadi apabila pendarahan itu kerana keluarganya tidak mampu untuk mendpatkan khidmat pakar untuk mendiagnosis keadaannya.

Walaupun kajian mengenai hemolacria sudah ada dari tahun 1970-an, hanya sedikit yang diketahui mengenai keadaan fizikal yang jarang berlaku ini atau apa yang menyebabkannya. Peningkatan kes-kes yang jarang berlaku ini telah mendorong minat baru para profesional perubatan yang berharap dapat mencari penyebab dan penawarnya.


“Tiada Anak Yang Bodoh!" - Profesor Indonesia Latih Pelajar Papua Jadi Juara Olympiad Matematik

Bagi ahli fizik Indonesia dan juga jurulatih Pasukan Fizik Indonesia untuk Olimpik (TOFI) sejak tahun 1993, Profesor Yohanes Suyra, beliau komited untuk melaksanakan misinya iaitu untuk melahirkan pelajar Indonesia yang berprestasi tinggi.

Berkat usahanya, pasukan pelajar dari Indonesia telah mengumpulkan 54 pingat emas, 33 pingat perak dan 42 pingat gangsa dalam pelbagai pertandingan sains dan fizik antarabangsa dalam dua dekad terakhir.

Pada tahun 2013, Pasukan Olimpik Fizik Indonesia, yang pada ketika itu dibimbing oleh bekas juara yang dilatih oleh Surya, sekali lagi berjaya melakar sejarah dengan merangkul gelaran Pemenang Mutlak di Olimpik Fizik Asia 2013 di Bogor, Jawa Barat.

Dua minggu yang lalu, Pasukan Olimpik Fizik Indonesia, yang kini dibimbing oleh bekas juara yang diasuh oleh Surya, sekali lagi berjaya melakar sejarah dengan merangkul gelaran "The Absolute Winner" di Olimpik Fizik Asia 2013 di Bogor, Jawa Barat.

Yohanes sengaja tidak mahu mengambil tahu tentang urusan kurikulum pendidikan Indonesia kerana baginya, masalah utama yang harus diselesaikan di negara jiran itu untuk maju adalah menghasilkan guru yang baik dan cara pengajaran yang tepat.

Apabila ditanya mengapa, Yohanes menjawab, "Tidak ada anak yang bodoh,". Masalah yang sering berlaku adalah guru yang kurang berkemampuan atau cara pengajaran yang salah.

Dan Yohanes tidak bercakap kosong, sebaliknya membuktikan apa yang dikatakannya, serta semakin liar dalam mengorak langkah mencapai cita-citanya, iaitu memimpin Indonesia menjadi negara nombor satu di dunia pada tahun 2045.

Semuanya bermula pada tahun 2002, ketika Yohanes mencabar Ketua Pejabat Pendidikan di Papua untuk membiarkan beliau melatih pelajar tempatan di wilayah tersebut.

Selepas setahun melatih pelajar-pelajar di Papua, pasukan Papua berada di kedudukan ke-8 dari 31 yang sebelumnya dalam Olimpik Sains Nasional.

Namun pada tahun 2008, Yohanes dijemput oleh Ketua Daerah (Bupati) Tolikara di Papua. Apabila tiba di sana, beliau melihatkan keadaan sekolah yang sangat menyedihkan.

Lebih teruk, pelajar paling pintar di salah sebuah SMA (Sekolah Menengah Atas - pelajar SMA umumnya berusia 16-18 tahun) masih melakukan pengiraan menambah menggunakan lidi.

Malah, ramai di antara mereka yang langsung tidak tahu mengira matematik mudah seperti "2+2" dan "3+2".

Ketua Daerah Tolikara kemudiannya merayu dan memohon pertolongan Yohanes, meminta agar pelajar-pelajarnya dipilih dan dibawa bersama beliau.

Yohanes berkata dalam hatinya bahawa memilih anak-anak Tolikara hanyalah sia-sia, namun akhirnya beliau membawa lima orang pelajar Tolikara ke Jakarta.

Selepas empat bulan, para pelajar dari Tolikara tersebut diuji dengan soalan-soalan matemaik untuk peperiksaan kebangsaan.

Hasilnya, 70% dari jawapan mereka adalah tepat dan berita ini sampai ke Papua yang disambut oleh Ketua Daerah Wamena, yang kemudiannya menghantar lima lagi pelajar ke Jakarta.

Perkara yang sama berlaku, kesemua pelajar tersebut mampu menguasai matematik.

Oleh kerana keyakinan Yohanes bahawa tiada anak yang bodoh telah terbukti, beliau kemudiannya menghubungi beberapa Ketua Daerah di Papua untuk menghantar anak-anak yang mana dianggap paling bodoh di wilayah mereka.

Permintaan ini membuatkan Ketua-Ketua Daerah tersebut bingung dan bertanya apakah tujuan Yohanes.

Dan akhirnya pada tahun 2009, 18 daerah di Papua menghantar 90 orang pelajar yang mana kebanyakan daripada mereka sudah bertahun-tahun tidak lulus dan tamat pengajian.

Mereka ini belajar sepanjang masa dan diiringi oleh sekitar 20 orang guru sukarela muda yang merupakan pelatih Yohanes.

Setahun kemudian mereka menduduki peperiksaan kebangsaan dan purata skor matematik mereka adalah 9.

Kemudian dalam pertandingan sains Asia pada tahun 2011, 12 daripada pelajar tersebut berjaya memperoleh 4 pingat emas, 5 pingat perak dan 3 pingat gangsa.

Pada tahun yang sama, tiga pelajar memenangi pingat gangsa dalam pertandingan robot kebangsaan.

Salah seorang daripadanya ialah Albertina Bea, pelajar yang tidak lulus di Papua selama bertahun-tahun.

Pada Oktober 2012, Albertina memenangi tempat pertama dalam pertandingan robot peringkat Sekolah Menengah iaitu pertandingan Robot Penyelidikan dan Teknologi Imagine 2012 anjuran Kementerian Penyelidikan dan Teknologi Indonesia.

Pada tahun 2004, anak didik Yohanes iaitu Septinus George Saa meraih pingat emas dalam The First Step to Nobel Prize in Physics di Poland ketika berada di sekolah menengah.

Hasil penyelidikannya berjaya mengalahkan puluhan ahli fizik dunia yang diadili oleh 30 juri dari 25 negara.

(Septinus George Saa, juara The First Step to Nobel Prize in Physics 2004)

Septinus membuat formula sendiri untuk karya penyelidikannya, yang diberi nama "George Saa Formula".

Dia kemudiannya mendapat tawaran memilih untuk menyambung pelajaran dengan biasiswa penuh di mana-mana universiti yang diingini sama ada di Afrika, Eropah atau Amerika Syarikat, namun memilih Florida Institute of Technology dalam jurusan Kejuruteraan Aeroangkasa.

Pencapaian lain diikuti oleh Anike Boawire dari Serui, yang mengikuti jejak langkah Septinus yang juga memenangi pingat emas dalam pertandingan yang sama pada tahun berikutnya.

Bukan hanya berjaya dalam olimpik sains, sebilangan pelajar Papua bimbingan Yohanes Surya juga melanjutkan pelajaran di luar negara.

Salah seorang adalah Yane Ansanay, yang mendapat gelaran Ph.D dalam bidang Fizik dari North Carolina State University 2015.

Ini menjadikan Yane sebagai ahli fizik wanita pertama dari Papua.

Ketiga-tiga mereka George, Anike dan Yane menguatkan prinsip Yohanes bahawa tidak ada anak yang dilahirkan bodoh dan semua mampu berjaya jika diberikan peluang yang sama.

Apabila ditanyakan apa sebenarnya halangan yang membuatkan para pelajar ini gagal di wilayah mereka, Yohanes berkata seperti yang disimpulkan di atas iaitu struktur pendidikan di Indonesia berhadapan dengan masalah utama melibatkan kekurangan guru yang baik dan kaedah yang tidak sesuai.

"Jadi jika Indonesia ingin maju, kedua-dua masalah ini perlu diselesaikan," kata Yohanes.

Di daerah-daerah di wilayah Papua, tiada guru yang bagus, malah ada guru-guru di pedalaman yang mengajarkan 15 dibahagi dengan 5 dengan cara memotong kedua-dua angka 5 tersebut dan mendapat jawapan 1.

Yohanes memilih untuk mengambil calon guru dari pedalaman kerana mahu memastikan mereka ini pulang ke kampung halaman setelah lulus.

Apabila ditanya bahawa bukan semua masalah dalam kehidupan boleh diselesaikan dengan matematik, ini jawapan Yohanes:

"Melalui matematik, para pelajar akan menguasai pemikiran logik. Jika anak-anak menguasai asas matematik, kepercayaan diri mereka juga akan meningkat dengan begitu ketara. Dengan pemikiran logik dan kepercayaan diri yang tinggi, ia akan membolehkan para pelajar menguasai mata pelajaran yang lain. Ia membuatkan mereka tidak lagi takut untuk ke sekolah dan berasa mereka mampu melakukan segala hal,".

Yohanes juga menambah bahawa apa yang paling penting untuk sekolah rendah adalah pelajaran sains, matematik, bahasa dan juga muzik, kerana muzik dapat merangsang otak para pelajar.

Misi Yohanes adalah menjadikan Indonesia sebagai negara nombor satu di dunia menjelang tahun 2045. Semuanya tidak mustahil menurut Yohanes, yang merujuk kepada China yang merupakan bukan kuasa kuat dunia pada tahun 1985 namun kini negara terulung dalam ekonomi.

Antara pelajar sekolah menengah yang dibimbing Yohanes yang berjaya termasuklah Dr. Oki Gunawan (juara Olimpik Fizik 1993), Herry Kwee (juara Olimpik Fizik 1995), Hendra Kwee (juara Olimpik Fizik 1997) dan Zainul Abidin (juara Olimpik Fizik 2000).

Kini Oki Gunawan merupakan penyelidik Indonesia yang berpusat di pusat penyelidikan IBM Thomas J. Watson, New York dan menerima Anugerah Inovator Kehormat BPPT 2019 di atas dedikasi kepada negara melalui inovasi beliau di atas Sensor Gempa IBM PDL Penyelesaian Seismik.

Oki dilantik oleh IBM Global Disaster Team untuk membantu Indonesia dan telah bekerja dengan IBM sejak tahun 2007, dengan mempunyai 60 paten ciptaannya serta menghasilkan 50 penerbitan antarabangsa.


Kisah Lagenda "Bujang Senang" Sarawak: Buaya Terbesar di Dunia

Negeri Sarawak boleh dianggap unik kerana mempunyai populasi buaya yang cukup banyak. Apabila berbiacara mengenai buaya di sana, kita pastinya pernah mendengar mengenai seekor buaya lagenda yang dikenali orang tempatan dengan nama Bujang Senang.

Bujang Senang merupakan antara buaya terbesar di dunia dan telah hidup dan mengganas di sepanjang Sungai Batang Lupar sejak tahun 1941 lagi. Buaya gergasi ini telah berjaya dibunuh pada tahun 1992 selepas ianya membunuh seorang wanita Iban. Buaya ini mati setelah ditembah oleh pihak polis dan pemburu Iban dalam usaha selama 4 jam.

Bujang Senang merupakan buaya dari spesies Crocodylus porosus (buaya air masin) dan berukuran kira-kira 20 kaki panjang ketika mati ditembak. Tidak dapat dipastikan berapakah manusia yang sudah menjadi korbannya. Tengkorak Bujang Senang kini dipamerkan di Muzium Sarawak di Kuching, Sarawak.

Bagi kebanyakan pembaca, Bujang Senang mungkin hanya sekadar haiwan biasa. Mungkin kerana saiznya yang begitu besar dan telah membunuh begitu ramai manusia menyebabkannya begitu digeruni. Namun, bagi orang Iban yang tinggal di kawasan Sungai Batang Lupar, mereka percaya Bujang Senang adalah jelmaan manusia.

Selain saiznya yang besar, buaya ini juga dianggap unik kerana mempunyai garisan putih di belakang badannya. Garisan ini tidak terdapat pada mana-mana buaya biasa di Sarawak. Ia seolah-olah menguatkan mitos bahawa buaya ini adalah jelmaan seorang pahlawan Iban yang disumpah satu ketika dahulu.

Satu ketika dahulu, terdapat seorang pahlawan Iban bernama Simalungun. Simalungun terkenal kerana kekebalannya dan digeruni musuh kerana Simalungun akan memenggal kepala musuh yang tewas di tangannya. Akibat ilmu kebalnya, Simalungun tidak akan tercedera apabila terkena senjata musuh.

Kerana ilmu kebal yang dimilikinya ini, maka musuh-musuhnya mula mencari jalan untuk melemahka ilmu yang dimlikinya itu. Salah satu strateginya adalah dengan menculik isterinya dan memaksa isterinya itu untuk membocorkan rahsia ilmu kebal yang dimilikinya. Penculikan ini juga dibuat atas motif balas dendam akan musuh-musuh yang pernah dibunuh olehnya.

Berang dengan musuh yang telah menculik isterinya, Simalungun telah pergi bersemuka dengan musuhnya itu. Namun, sebaik isterinya dibebaskan, wanita itu mati ditombak dan mayatnya jatuh ke dalam sungai. Keadaan ini menyebabkan Simalungun mengamuk dan dia segera terjun ke sungai untuk mendapatkan tubuh isterinya itu.

Ketika itulah, musuhnya mula menyedari kelemahan pahlawan hebat ini. Simalungun dipercayai tidak kebal apabila berada dalam air. Setelah bertarung hebat, Simalungun akhirnya tewas. Dia dibunuh dan mayatnya dan isterinya telah dicampak ke dalam air Sungai Batang Lupar.

Mengikut kisah mitos yang diperturunkan dari generasi ke generasi ini, mayat Simalungun dan isterinya yang telah dicampak ke dalam sungai itu telah disumpah menjadi buaya besar yang akan membalas dendam terhadap musuh dan keturunannya.

Sama ada anda hendak percaya atau tidak, terpulanglah kepada anda. Seperti mana kisah-kisah rakyat atau mitos yang diperturunkan daripada generasi ke generasi seterusnya, kisah Bujang Senang ini mungkin tidak lari daripada tokok tambah.

Sebagai contoh, ketika kisah kewujudan buaya Bujang Senang ini popular pada awal-awal dahulu, ada yang mengatakan bahawa saiznya sebesar sebuah bas. Namun, apabila haiwan ini dibunuh pada tahun 1992, saiznya hanyalah sepanjang kira-kira 20 kaki.

Bujang Senang mula menjadi buah percakapan penduduk apabila ia membaham seorang pemimpin tempatan, Penghulu Bangan dari Rumah Panjang Pali di Sri Aman pada 1982. Ketika kejadian, beliau bersama abangnya yang bernama Kebir ke sungai untuk memancing udang.

Ketika itulah, Bujang Senang tiba-tiba muncul dari air dan membaham sebelum mengheretnya ke dalam air sungai. Abangnya Kebir yang berada berdekatan cuba menyelamatkan namun gagal. Ketika itulah Kebir perasan sssuatu yang aneh pada belakang badan buaya tersebut dimana terdapat satu garisan berwarna putih di belakang badannya.

Serangan tersebut menggemparkan penduduk kerana ianya melibatkan seorang pemmimpin tempatan yang terkenal. Malah, pihak polis juga telah melancarkan operasi khas selama 5 hari bagi mengesan buaya yang mengganas itu namun hampa apabila usaha tersebut gagal.

Peristiwa pembunuhan Bujang Senang berlaku pada bulan Mei 1992 setelah buaya gergasi itu membaham seorang remaja perempuan Iban yang sedang menyeberangi sungai yang dikatakan airnya hanya setinggi paras lutut. Remaja tersebut yang bernama Dayang anak Bayang ketika itu bersama ibunya.

Perisitiwa itu telah menyebabkan kemarahan penduduk kampung berdekatan dan puluhan daripada mereka telah mengadakah usaha bersama dengan pihak polis untuk menjejaki dan membunuh buaya tersebut. Setela kira-kira 4 jam, mereka berjaya mengepung buaya tersebut tetapi cubaan membunuhnya dengan lembing dan tembakan peluru biasa gagal.

Seorang dukun Iban yang hadir dalam usaha membunuh buaya itu kemudiannya mencadangkan buaya tersebut ditembak dengan peluru paki. Kira-kira 40 das  tembakan peluru paku sepanjang 10 sentimeter dilepaskan dan kira-kira 22 daripadanya mengenai kepala Bujang Senang yang dipercayai menjadi penyebab kematiannya.